golgota acara peringatan kematian kristus 2019 - Kramat Jati ibadah dan jadwal minggu hkbp kramatjati\nJADWAL IBADAH PASSION & JUMAT AGUNG HKBP KRAMATJATI\nHKBP KramatJati Minggu 5 April 2020\nVideo Renungan Harian di Minggu Judika\nRek Huria Bank BNI\nDiposkan pada April 18, 2019 Mei 9, 2019 oleh MMedia\ngolgota acara peringatan kematian kristus 2019\n“Punguan na hohom di parningotan ni hamamate ni Tuhanta Jesus”\nHKBP KRAMAT JATI ACARA – PUKUL 14.00 WIB\nEnde No. 88:1,4 (BL 106)\n1. Jesusku naung manobus ahu, sai naeng haholonganhu Ho; Tu dolok Golgata Ho laho, nionjar ru holongMu do, Hupuji nasa asiMi alai gumodang holongMi,\n4. Bagas uhirhon to rohangku panghophopMi humophop au; Tu si ma togu pingkiranhu guru di Ho sambing ma au, Hupuji nasa asiMi alai gumodang holongMi.\nJongjong ma hita saluhutna di bagasan hahohomon !\nMarhitehite goar ni Debata Ama dohot goar ni Anakna Tuhan Jesus Kristus dohot goar ni Tondi Parbadia na tumompa langit dohot tano on. Amen.\nNa gabe pangoloi do Kristus paima mate pola tung mate tarsilang. Di dia angka soropmi ale hamatean? Di dia pangagoonmu ale banuatoru? — taendehon ma Haleluya\nMartangiang ma hita :\nHundul ma hita saluhutna.\nTatangihon ma sian Hata ni Debata na tarsurat di: Rom 6 : 3-5.\nNa so diboto hamu do on? Sude hita nasa naung tardidi tu bagasan Kristus Jesus, tu bagasan hamateanNa do hita tardidi. Antong, naung tartanom do hita rap dohot Ibana marhitehite pandidion i tu bagasan hamatean asa marparange hita di bagasan ngolu na imbaru, songon Knstus naung hehe sian angka na mate hinorhon ni hasangapon ni Amana. Ai anggo nunga sangkambona hita dohot Ibana di na rap mate i hita rap dohot Ibana i, suang songon i ma hita nang taringot tu haheheon.\nEnde No 84:1 (BL. 195)\nAut na ginorga tu rohangku bohiM di na laho mate Ho. Aut na haingot o Tuhanhu, tongtong panghophopMi di au. Ai Ho do paluahon ahu dosangku do pinorsanMi, Didaoni Ho parsahitonhu, martua au binahen ni i.\nGorga ma tu roham ale angka ama parsinuan tunas . Uhirhon ma tu tondim ale angka ina parsinuanbeu, pangkilalahon ma ale siadosan parpangarudok na togos. Ida ma Tuhanta i, nunga gantung Ibana di silang i. Bege ma, nunga dipangiar Jesus soarana. Tangihon ma, nunga marsoara na gogo Ibana mandok, Eloi, Eloi, Lama Sabachtanei — Ale Debatangku, Debatangku, boasa tung tadingkononMu Ahu?\nDebata ditadingkon Debata? Ditadinghon? Nunga ditadinghon jolma Ibana, nunga ditadinghon angka siseanNa, gari mata ni ari nunga naeng manilu manadinghon Ibana.\nIda hamu ma jolma i, ninna si Latus na sangap i. Beha ia ho tadinghononmu do i? Dohononta ma, patut ma antong parmudarhononhu na tinaon ni Tuhanki asa marpanghorhon i di ngolungki. Ala ni i, hupaunduk ma simanjujunghu, hupatungki ma panailingku, hupahusorhusor ma na tinaon ni Jesus i anggiat jumpangan tua dohot dapotan ngolu ahu sian ni Tuhanki. Asa hisar tondingku siala parlungunonna i. Ndang tarbahen so masinunuton ahu ganup ari di siulubalangari on molo hupahebaheba ngolungkon sitaonon ni Tuhanki.\nTardok hira na tolu hata do na manghamham partinaonan ni Tuhanta ro di hamamatena i, songon batu mardalihan na so tarsirang. Patut ma tapeop i. Mangkuling ma Ho Tuhan sian silangMi, mananginangi do hami na dangol on. la sitolu hata na ginoaran ondeng, angka on ma na gabe hata mutiha ni sitaonon ni Tuhanta i.\nGABBATA : …\nVIA DOLOROSA : …..\nGOLGOTA : ….\nEnde no 76:2 (BL. 199)\nIngkon sai Ibana ingotonku, uju na tarpajal i.\nTu hau pinarsilang ginantungkon, sai mabaor mudarNa i. Ai humophop au ditaon uasNa, asa dohot au muse upaNa. Ai ditatap do au on, di pandokNa: “Nunga sun !”\nEnde No 83 :1 (BL. 214)\nNa lao do Birubiru i, Mamorsan angka dosa. Ni nasa hajolmaon i, Di benget ni rohana. Diporsan do sahitta i Di lehon do DiriNa i. Tu tangan ni pamunu, Ditaoni do na bernit i. Ro di na tos hosaNa i, Didok : Naeng porsanonku.\nEnde No 81:3 (BL. 185)\nBugang sada tanggurungMu Di na hona linsing i Hamamalum ni bugangku na di rohangki do i , Ho do gabe binuraan au dapotan hangoluan. Ala ni hupuji Ho tung marribu hali do\nPaula so diida ho do Tuhanki , nunga dilasahi! Tajom, tajom ni suga ni sungsang duri i.\nIma hape gabe tumpalMu ale Tuhanku? Tung tolong, sanggar na marbarutu i ma gabe tungkotMu? Nunga disoro tolong i, nunga dilasakhon tu sungsang duri na di simanjujungna i. nunga manirisi jala manetehi mudar sian simanjujung ni Tuhanki. Pareso ma, nunga marhimpal-himpal be simanarup na i. Ai marbirsahan do tusi mudarNa i. O Latus. O Sintua ni malim, tumagon ma di ho si Barabas si partodos i, sibunu jolma panggunturi i?\nAnggo tu si songon na didok ho do, muli ma damang, topot ma jabum di na nidokmu “Tagonan si Barabbas dipalua”.\nPardosa na sumalin di hasiholoi ho? Hape anggo Jesus na so marpipot i ingkon soroonmu jala tijuranmu? Ingkon lasahanmu? Ingkon leaanmu? Ingkon pasiaksiakhonmu? Aha tagamon rugim ale, dibahen Jesuski? Nda holan laba dohot pasupasu do na ro sian Tuhanki? Giahan ho di na tama ale sintua ni malim?\nNunga sap mudar simanjujungni Tuhanki, aha ma bahenonhu mangapusi i? Tung pinapungu pe sandok saputangan ni manisia, ndang tuk be anggo mangapusi i. Hamubaon ni rohangku, dohot hamubaon ni roham do na boi mangapusi i.\nEnde No 78:1 (BL. 158)\nO ulu na sap mudar binaen ni bugangMi. Na sian jangarjangar sisungsang duri i. O ulu hatongamon hian do tumpalMi. Ditaon Ho haleaon Ho naeng sombaonki?\nIda ma, tung pasombuonmu dope soldadu i? Nunga loja, jala maheu Tuhanki, alai pulut do roham ale soldadu palaluhon tangamu na gintal i tu salop ni Tuhanki. Aha manggitik roham umbahen ingkon pastapanmu dope simangarudop ni Tuhanki?\nNa so adong do habidingan ni tanganmi? Pasombu tagas ho tu Tuhanki na so ra mangalo i, na songon biru-biru na sai hohom maradophon sigustingi ibana? O Jesus diparsipal pe Ho, sai manaon-naon do Ho, ndang manang mangkuling pamanganMu. Songon biru-biru na hohom maradophon jolma sigustingi ibana. Tung na so dibuha Ho do pamanganMu. Ndada na sotarbahen Ho nian tutu padirihon lobi sian sampuludua loksa surusuruan laho mandopang angka panggunturi i, alai manaon do Ho! O ale tondingku, patangkas ma na niae ni Tuhanki.\nGabbata, na so olo do ho hona tijur umbahen na pabalionmu tijur ni ratorop i tu bohi ni Tuhanki? Pamanat ma pamangan ni soldadu i so diboto be manang tu dia bahenonna tijur na nialap ni dosana sian sitalbeonna i. Ida ma, nunga dipahure sialap ingkauna i songon na mambebeati Dipabursikkon ma ijurna to bohi ni Tuhanki. Bohi na lambok malilung, bohi na basar i. So hea i marhalingking i ala ni na muruk. Sai ellem do i. Hape ida ma, nuaeng nunga sap tijur be i. Bohi na minar i, so jumpang late dohot hosom di si. Gari tu siseanna so hea pola salpu hata ni I. Gariada tahe sai lambok do bohina ro di na laho mamuri pat nasida pe uju i. Anggo nuaeng nunga marlangan i, jala sap tijur do.\nEnde No 78:2 (BL. 158)\nO bohi parsinondang Na sangap situtu. Beasa tung marlangan sap ijur hurumMu? Tung aha ma alana Umbaen homur mataM? Na mintop do sondangna Di na lao tos hosaM.\nNunga nirimpu montok ma na masa i. O Jesus, ndang tinagam ingkon marudut be anggo marnida hinadangol ni na niaeMi. Hape, hape, bereng ma o manisia, nunga disoro jala ditogu Jesus i songon birubiru na tinogu tu pamotongan huhut manetehi mudarNa i. Via Dolorosa, lapang haberniton, padang harorobur. Nunga modar daging ni Tuhanki. hape pamanat ma, boasa tung pasombuonmu dope Tuhanki mamorsan silangNa i? Tiang na balga, naung pinsamban i. Hape nuaeng ingkon ampe ma i tu tangkuhuk ni Tuhanki na so marnangon i be.\nBereng ma, nunga borhat induk ni soldadu ni halak Rom. Nunga dienjak hodana, ihut do tusi angka soldadu marlotom-lotom patna i sian las ni rohanasida be rap dohot angka sinjatana pe. Hape adong ma deba muse di pudi ni i na maniop papan tulis panuratan ni sala ni na hona uhum i. Pajenek ma, jaha ma. Didok di si : Jesus Nazarenus Rex Judaiorum manang dipapandek INRI. Lapatanna, Jesus na sian Nazaret Raja ni Jahudi. Ihut ma muse tu si Jesus na mamorsan silang i niundurhon ni angka natorop rap dohot sarongkanan nari soridadu.\nNdang hapalang be surak-surak in sintua ni malim i rap dohot sintua ni natorop i, dohot angka siboto surat pe, ai nunga disuhung be Jesuski, ndang adong be alo-alonasida di rohana. I da ma nunga naeng tungkap Ibana, nunga sonsam Tuhanki tu jolo dionjar silangna na borat i. Hape marpalait dope muse samboksambok na marsuga-suga tu dagingna mandok asa hinsat. Alai ndang tarbahen be.\nNdang tarpaidaida angka ina na mangihuthon Jesus i be na masa i. Gabe marsaburan ma ilu nasida be tumatangis mangandungi. Hape, ruar dope panurirangion sian simangkudap ni Tuhanki mandok unang ma Ahu tatangisi hamu ale boru Jerusalem, dirimuna dohot anakhonmuna ma. Ndada diriNa disarihon jumolo, alai natorop i do na rumingkot. Anggo Ibana dipatutoru do jala gabe pangoloi paima mate, pola tung mate tarsilang.\nTuani ma disi si Simon halak dagang pangaranto na sian Kirene i. Dohot paksa, gabe ibana ma digogoi nasida mamboan silang i. Idaon songon na asi roham di Jesuski ale soridalu. Hape, ndada na marasi ni roha ho hape, alai asa tung ingkon sahat do Jesuski tu partangkurahan i didok roham asa tung haru diparsilangkon.\nNanget-nanget, tuat ma nasida sian dolok Zion i. Nangkok ma muse tu robean ni partangkurahan i…. Nunga mandok sahat nuaeng . . .\nNunga dipajongjong silang ni Tuhan i…..\nGolgata – Gulgoleth – Gulgutha, lapatanna partangkurahan. Agan pe adong dua nari na tarsilang i, i ma angka parjahat di Golgata on, ndang adong laho roha ni halak painondur tusi, ai pangalaho naung soma do sisongon i. Alai anggo tu silang ni Tuhanta i, silang na so hea masa dope i, halongangan bolon do i. Anak ni Debata tarsilang, Tarsilang? O Golgata, Golgata, boasa ma gabe partangkurahan ho? – ia tung sian rupam pe tarida do nian ai madabu tulpang tu gambo, mardomu do rupa tu pangalaho. Ia rupam nda mardomu do tu pangalahom. Goarmu pe Golgata, lapatanna partangkurahan. Aha ma tagamon umbahen songon i goarmi?\nAdong namandok, ho do ninna manabunihon tangkurak ni si Adam na parjolo i. Hape laos ho muse naeng manabunihon nang tangkurak ni si Adam na paduahon i? Pulut roham naeng manabunihon tangkurak ni Tuhanki? Boasa ma pasombuonmu soldadu i marhobas mambuat tongkokna dohot labangna na ganjang i?\nIda ma, tarhona dope tahe na deba mambuat tuak anggur na marsaor pogu. Amang, nda gabe songon ubat sipamate pangkilalaan ma i asa unang diae Tuhanki di rohana na bernit i? Alai, dirimpu ho ma, jaloon ni Tuhanki anggur sipalensemmi. Nda dibereng ho ditulak do silelionlehonmi ? O, ale manisia ni siulubalang ari, tung tuak anggur na marsaor pogu ma hape silehonlehonmu tu Jesus na mamorsan dosam i?\nNuaeng, palaluonmu ma tanganmu na girgir manongkok i ale soldadu? Ai sadia huroha dijalo ho upam manongkokhon labangmi? Boasa ma pasombuonmu simanjojakNa na ringgas mangalangka laho marjamita i nuaeng ditambat?\nIda ma, nunga dibuat labang na ganjang i. Tung so hitir do tanganmi ale soldadu maniop labang na songon i ganjang? Nunga dipadonok ho tu tangan ni Tuhanki, ida ma nunga diantuk dohot tongkokna tu silang i. O Jesus, tanganMu na sai mamasumasu i, ingkon labangon ma i? Nunga marlajak mudar i sian simangidoNa maniris dohot sian simanjojakNa i.\nEnde No 81:5 (BL.185)\nTung tanganMu dohot patMu ditorusi labang i. Jadi tiris ma mudarMu sian hau parsilang i, I do mual paridian di au jolma na hansitan. Ala ni hupuji Ho tung marribu hali do.\nNunga lam tu nangkokna mata ni ari. Ida ma nunga pukul sia manogotna. Nunga jongjong be silang ni Tuhanki, nunga gantung Jesus Anak ni Debata di hau parsilang. Sungkot tu langit, so dais be tu tano, nunga di tongatonga Ibana. Saut ma Ibana nuaeng gabe sipadomu jolma na di rura partangisan on dohot Debata Amanta parholong na di surgo hasonangan i.\nHape ihut dope muse duanari parjahat tarsilang mangkaliangisa. Ida ma riburna i angka painondur i. Angka sintua ni malim dohot siboto surat, sintua ni natorop i rap mangupir-upirhon uluna be huhut mandok angka hatana be laho pauru-uruhon Jesus mandok: Pe Ho, na mangalohai bagasjoro i jala na pajongjonghonsa di bagasan tolu ari. “Palua dirim jala mijur ma Ho sian hau na pinarsilang i”.’\nNang dung gaung Tuhanki ale sintua ni malim, ndang sombu dope roham? Boasa sai babaanmu dope? Sai pambebeatanmu dope huhut mandok: “Palua dirim, molo na tutu Ho Anak ni Debata, mijur ma Ho sian hau pinarsilang i?”\nAngka soldadu i pe dohot do pauru-uruhon Ibana. Dibuat do abit ni Tuhan i, dibagi-bagima, didabu dope tondungna tu sampe-sampena i. Opat do soldadu i, ba, diparopat ma abitna. Alai tading ma sampesampeNa. Tondung, ma dibahen laho marbagi-bagi. Ndada ala ni malom martondung i ale soldadu, ndada ala ni parenta ni induk i, alai tung na pasauthon lomo ni roha ni Debata do i, ai na tarurat do “dibagi do abitna. Tondung do dibahen taringot tu sampe-sampena”.\nGari donganna na targantung i tahe, parjahat na sumalin dohot do mangaleai Ibana. Asa nunga tung sange sude horong manimpalhon insakinsak tu Ibana.\nAlai sangkababa hata pe ndang dibuha pamanganNa. Dipaula so dibege do soara ni natorop i. Tongtong do hata holong haruar sian pamanganNa. Tuani maa disi ho ale parjahat na sadanari, ai muba do roham siala ni silang ni Tuhanki, tuani ma di si ho maminsang donganmu parjahat i. Tabo do hatam i mandok: “Ndang dihabiari ho Debata, atik pe rap hona uhum hita, O Jesus, ingot ahu dung sahat Ho to harajaonmi”.\nNian anggo roha mandok, nda mangontahi ma bugangna i. Hape anggo Tuhan i tenang do marsoara sian silang i. Silangmi, silangmi i do haluaonki.\nEnde No 86:3, 5 (BL.67)\nRo do au nuaeng tu Ho sai palambas ma rohaM, nunga pola Mate Ho,\nala asi ni rohaM, jangkon au na dangol on, sai ulosi tondingkon\nSilang na badia i Ho do lombulombungki. Molo puas hodokki\nDi na suda bohalhi. Di sude sitaonon i Ho ma lombulombungki.\nBege ma, nunga mangkuling Jesus, on do hataNa sian silang i:\n“Ale Amang, marpamuati ma rohaM mida nasida, ai ndang diboto nasida na binahennasida i”.\nNdang dao Debata sian Ibana. Songon pangkataion ni na paadop-adop bohi do soara ni Jesus, didok ma: “Ale Amang, marpamuati ma rohaM …”\nNda na haruar sian mata mual holong ni roha do i? Ise ma na tuk mandok songon i? Halak na mangalasahi Ibana, na manilangkon i, diondihon dope jala diparamothon. Ai ndang diboto nasida nabihennasida i. Aha be nian na so diboto sintua ni malim i, alai dipaula so diboto be do. Hape agan pe songon i ndang na marnamontok holong ni roha ni Tuhan Jesus. Ai bidang pe tao, umbidang do holongNa i, bagas pe laut, umbagas do holongNa i, timbo pe langit, turnimbo do holongNa i.\nSitutu do hatangkon tu ho, sadario on do ho rap dohot Ahu di Parideiso.\nTu parjahat nu di siamunNa do nian hata on. Alai tu ho dohot tu au do deba pangonaina.\nNda hata sipanglambohi tondi do i? Sian dia ma tagamon boi puas hata si songon i? Holan sian mata mual haluaon i do i. Ndang olo mansohot mual haluaon i mamaorhon pasupasu tu na paubahon rohana. Agan pe di tano on tarbege soaraNa, alai anggo isina nunga diparadeido. Ido umbahen na didok: “Sadarion do ho rap dohot Ahu diparadeiso”. Agan pe di hau i dope gaung-gaung ale parjahat, alai ala dipauba ho roham, ala ni i nunga tubu haum di paradeiso ni Debata.\nNdi ma inang anakmi, ndi ma inangmi.\nNdang dipalingkang inana si Maria i antong tampuk ni pusupusuna naung gantung di silang i. Dipamanat Jesus do i, didok ma: “ndi ma inang anakmi”.\nNda jamita parsaoran na rongking do i? Asa marpartalian hasadaon ganup na porsea di Ibana, nirahut ni silang i. Nunga mandao-dao jongjong angka na mananda Jesus i, songon i muse nang angka parompuan na mangihuthon Ibana sian Galilea. Beha ma tahe, ndada tiala roha, ai gari si Petrus pe pola do dipambuburahon dirina, paboa na so ditanda Jesus i.\nAlai, ianggo si Maria inaNa i, rap dohot si Maria ni si Kleopas dohot si Maria Magdalena, jongjong do di lambung Jesus na di silang i. Ndang tarpabereng-bereng Jesus be ina pangintubuna i, songon i muse nang inana si Maria, ndang tarpaida-idasa be anak haholongan na i. Ua dompon ma roham inang aut adong anakmu na songon sagak ni panabian laho ne tu toru ni situmandok, nda ingkon maheu ho ‘paidaidahonsa? Mamereng i ma Jesus, gabe marsoara mandok: “Ndi ma inang anakmi, pos ma roham, pir ma tondim”\nDi jolo ni on dilehon do nian siinumon, alai ndang dijalo, hape nuaeng nunga dipangido. Nda saut do songon na tarsurat di Padan na Robi hian taringot tu Ibana di na nidok ni par-Psalmn i “Merus do gogongku songon ngar-ngar, jala lohot do dilangku di langit-langit ni pamanganhu jala tu orbuk ni hamatean dipapodom Ho ahu”. Jesus mual hangoluan nuaeng gabe mauas. Songon na dipurun dihilala, gabe dijouhon Jesus ma “mauas Ahu”. Asa saut do sombu uashu ia mauas pe Jesus i. Ndang pola be dohot ahu muse manjouhon di ujung ni langkangku “mauas Ahu”. Tutu godang do na huhauashon di portibi na mangilas on, alai nuaeng gabe sombu ma sudena i, ala naung diporsan Jesus di silangNa huhut mandok “mauas Ahu”.\nELOI ELOI LAMA SABACHTANEI\nAle Debatangku, Debatangku, boasa tung tadingkononmu Ahu? Nunga songon halak-halak na tarpunjung, songon tandiang na hapuloan, Jesus di silang i. Dibereng humaliang, holan Ibana nama na punjung di hau i. Tu dia ho ale angka sisean na sai rap dohot Ibana nasailaonna i? Nunga tu dia ho ale Petrus? Nda didok ho do na so tupa tadinghononmu lbana? Nunga tu dia ho ale Lazarus? Nunga tu dia ho ale angka na bosur siala roti sisaotik na sian Jesuski? Tu dia ho ale manisia?\nDiida ma tu ginjang, songon na dipatait Debata BohiNa. Dung i manganggukbadar ma Ibana. Anggukbadar na badia do on mandok: Eloi, Eloi Lama Sabachtanei. Ale Debatangku, Debatangku, boasa tung tadingkononmu ahu? Ndada na mamurai, ndada na mandele manang mamulasi Jesus di anggukNa on. Asa tung paltak do tahilala bagas ni pangkaholongi ni Debata di panghophopNa i di hita, ai songon i ma bernit ni sitaonon i ala ni dosanta. Ala ni i angka dotdot ma ho ale tondingku, angka hitir ma ho umbege anggukbadar na badia i, ai ho hian do tama manganggukhon i ala ni hajahatonmu. Hape nunga dijoloani Anak ni jolma i manganggukhonsa.\nAle Amang, tu bagasan tanganMu ma hupasahat tondingKu.\nJesus na burju mar-Ama i, Jesus Anak Sipangoloi i, ndang dung mangkalupahon AmaNa na di surgo i. Sian mula ni ulaonNa sahat ro di ujung ni ngoluNa, sai tong do ngolu na marpandapotan tu Amana i. Nuaeng pe ndang tu hamatean i diodothon TondiNa. Ndang lupa Ibana pasahathon arta na umarga i tu AmaNa. Dipagomgomhon do tu AmaNa na di surgo i tondiNa i, didok ma “Ale Amang, tu bagasan tanganmu ma hupasahat tondingKu”. O hamu huria ni halak Kristen na badia, nunga dijoloani Anak ni Debata soaram manjouhon asa diingot ho pagomgomhon ngolum dohot tondim tu tangari ni Amanta na di surgo i. Sintong do molo taparhatopot marhite ende :\nEnde No 383: 1 (BL. 383)\nAdong do Ama na di surgo i, Tuhan Jahowa Debatan ta i. Di jou do au, nalao ma au,, Tu Ama na di surgo i.\nLao ma au, Lao ma au, Tu na di surgo i. Lao ma au, Lao ma au, Tu na di surgo i. Di jou do au na lao ma au, Tu Ama na di surgoi.\nAha do na marujung? Nunga marujung angka ulaon dohot paraloanNa i. Nunga marujung nang silangNa i. Nunga marujung sitaononNa i. Andorang so dipaunduk dope simanjujungNa i, nunga mulai mandele mata ni ari i marsinondang gabe mangholom ma sandok tano on.\nNdang tarpaidaida mataniari i be Tuhanki na sai gantung i. Songon na maila mataniari i marnida bohi ni na sai marsinondang nasailaon. Disonggak sinondang ni asi ni roha ni Jesus i do sinondang ni mata ni ari i, ujungna gabe dipaholom mata ni ari i ma dirina. Molo adong sian hamu ale jolma manisia parhapistaran portibi mandok: “gerhana ni mataniari do i” – uji ma paresohon tu tingkina manang na cocok do i? Jempek do alus tusi mandok, ndang.\nMolo adong dope sian ho ale portibi na mangilas mandok, timus ni dolok marapi- na mapultak do i, tangihon ma pandok ni parpandebisuk mandok, ndang. Antong aha do i? Mangholom mataniari i, gabe mangholom ma sandok tano on. Gabe songon na alang so tarida nama Tuhanta i di silang i. Ale mataniari, boasa so mangkidop be ho? Tagamon naung ditatap ho do na so mangkidop be simalolong ni Tuhanhi?\nNunga mamirong humaliang. Disi ma dipagogo, dipangiar Jesus soaraNa mandok: “Nunga marujung”, jadi tos ma hosana. (Jongjong ma hita saluhutna jala martangiang dibasan rohanta be)\nMangkuling giringgiring pitu hali, jongjong ma sude di bagasan hahohomon martangiang. Di na huhut mangkuling giringgiring, dipalu ma potimarende angonangon Ende no 412 BL. 10. Dungi di uduti ma marende 412.\nEnde No 412 ayat 1, 2 (BL. 387)\nNdi di dolok adui silang ni Tuhan i, sap mudar sap ijur do i, Jesus mate disi asa malum dibaen sude angka gondok roha i, Di baen i tung holong rohangki, mida silang di golgata i, hu pasolhot diriku tusi, dompak surgo pardalananki.\nDi leai jolma i silang ni Tuhan i, hape haluaon doi, nang godang dosaki, alai sesa do i di baen mudar na durus disi. di baen i tung holong rohangki, mida silang di golgata i, Hu pasolhot diriku tusi, dompak surgo pardalananki.\n(Dung sidung ende on hundul be ma satongkin)\nNunga tos hosa ni Jesus i. Nunga marujung be dibahen Ho ale Tuhan. Alai ida ma, nunga laos godang naung jumolo borhat mangihuthon Ho sian bagas ni halak Kristen di portibi on. Sian ruas ni Huria on pe nunga torop na laho mandapothon Ho. Beha, nunga rap ho ale haholongan dohot Jesusmi naung jumolo borhat sian ho? Aha do labangku sian hamamatem i ale Jesuski?\nAha ma upangku sian padangharoburanmi ale Tuhanku? Ingot ari hamamatem ninna angka na porsea na parjolo i. Pasolhot ma hamamatem amang, inang, tu hamamate ni Jesus i. Ia hamamatem ale Jesus, gabe hamamate ni hamateanhu do i hape. Ia hamamatem ale Jesus, gabe pintu hamasuhanku do i tu surgo hasonangan i. Ai marhite i do diparade ho inganan na so nang i.\nIanggo Letnan ni soldadu na manjaga pamajalan i, gabe dipuji do Debata, ninna do, tutu do halak on na tigor roha, jadi sude natorop i na marluhut mainondur, masitompuk andorana be do marnida na masa i laos mulak ma.\nTama manghorhon las ni roha do di hita hamamate ni Jesus on, ai diungkap do di hita dalan to haheheon sian hamamatenta dohot sian hinambor ni naung jumolo monding sian hita pe. Nuaeng pe, patut ma hita manompuk andoranta be laos mangandehon, Tutu na mate Jesus i (jongjong ma hita saluhutna).\nEnde No 426:1 (BL.286)\nTutu na mate Jesus i humonghop iba on, durus di hau parsilang i mudar na i tongon, songon i tutu, songon i tutu, Umbaen na mate Jesus i siala au do i.\nRap mandok tangiang : Ale Amanami – Pasupasu:\nDs P.M. Sihombing.\nKategoriJumat Agung Taggolgata, golgota\nPos SebelumnyaSebelumnya PARNINGOTAN ARI HAMAMATENI TUHAN JESUS\nPos SelanjutnyaSelanjutnya PERAYAAN PASKAH 1 SE-HKBP DISTRIK VIII DKI JAKARTA RAYA\nPaling Terbaru :\nminggu pentakosta 1 31 mei 2020\nIbadah Minggu Exaudi Tahun 2020\nIbadah Minggu 17 Mei 2020\nRenungan Harian di Minggu Rogate 12 – 17 Mei 2020\nibadah minggu 10 mei 2020 Minggu Kantate\nacara ibadah minggu\nhkbp kramat jati\nibadah minggu november\nJumat Agung 2018\nPdt Samuel Sitompul\nrenungan hkbp kramatjati


Amonghu Partenggen i, Na Burju do i – DONALD HAROMUNTHE\nAmonghu Partenggen i, Na Burju do i\nPukkul sia borngin i hubege ma soara marende di harbangan ni huta.\n“Di kamar sampulu tolu onn hu tobus dosangki” inna.\nBug, mallobok tarontok. Nga mulak among, nikku. Pintor humalaput hami papunguhon bukku na rage di lage. Dung sidung pintor modom hami marbulusan, ai i dope na somal tikki i marbulusan alani ngalina. Dang sadia leleng sahat ma among di balatuk ni jabui. Di tuktuk i ma pintu.\n“Ma, mami, bukka jo pintu on”, inna. Biasama molo dung tenggeng attar romantis otik. Dibukka inong ma pintu on, dang pola didok manang aha, sotung maon gabe guntur, masuk ma among.\n“Nga mangan ho”, ninna inong huhut.\n“Daong baen majo indahanku”.\nDiparade inongon sude sipanganonna.\n“Mangan ma ho da. Nga mondohondok au’, inna inong muse. Naeng ditadingkon among na manganni.\n“Naeng tudia ho, haru molo pinahanmu mangan di ingani hodo digarut garut ho uluna pintor inna among songon na muruk.”\nHundul do attong inongon hohom dilambungni amongi. Dung sidung mangan modom ma nasida.\nPukkul opat manogoti hehe do among sian podomanna, songon i do ganup manogot. Didungoi ma hami gelleng na akka naung marsikkola.\n“Dungo hamu, dungo. Nga pukkul opat. Marsiajar”, inna.\nDang boi juaon I, ai pintor di buat do aek sian dapur molo songon na maol hami hiccat. Olat ni sa jom do hami marsiajar molo manogot, dung pukkul lima marsibuat ulaonna be do. Adong na mardahan, manapu jabu dohot manussi piring.\nMolo manapu dang boi nanggo mallotom pat niba tu papanni jabui, sai dirippudo namuruk songoni nang molo manussi piring dang boi malliting. Molo among attong mamungga balatina ma asa lao maragat. Songon si ganup ari. Dung pe molo naeng lao hami martapian manang marsuap hissat ma inong sian podomanna. Dipangali hian ma indahan nami dohot dibaen kopi di among.\nDibaen kopion di ginjang ni meja paima mulak among sian paragatan. Olo ma sipata alani malashu mangallang gulamo hubuat do otik kopini among, huusen tu indahanku. Hehehe. Holan au do na barani songoni. Dung mulak sian paragatan disuhati inong ma tuak na binoanni amongi, dibaen raruna otik. Paima dialap parlapo sigadis tuak. Molo among hobas ma asa lao tu sikkola inganan parkarejoanna, ai pegawai do among disi. Mambuka parsikkolaan, manapu alaman dohot paiashon kantor ima ulaonna. Dung sidungi olo do sipata pintor mulak among molo so adongbe ulaonna naasing.\nDidapothon ma inong tu balian manang tu porlak. Olo do sipata manggadis gogo inong asa adong ongkos nami laho marsikkola. Holan among ma di baliani paima mulak hami sian parsikkolaan. Mulak sikkola ikkon tu balian do hami, dang jolo golap ari asa mulak sian balian. Ala daodo mual paridian. Didok among unang parborngin hu mulak asa sanga martapian.\nSomalna siganup borngin ikkon rap mangan do hami, hundul di lage. Sidung mangan dang boi pintor morot. Jolo martangiang do hami sude, huhut manjaha buku na dapot sian Gareja. Goarni bukkui “Pajonok Ma Tu Debata”.\nNang pe partenggen amongnami on, dang olo tu Gareja, alai molo soi ganup borngin dang hea lupai, marsoring soring do hami suruonna martangiang. Baru muse udutanna manutup dohot tangiang. Ganup jumpang ari minggu suruonna do hami tu Gareja. Songonima siganup borngin dung sidung martangiang baru pe marsiajar.\nHolan ido silakkona molo adong mambahen jut rohana, tarlumobi molo ro surat sian namboru na sipata sai paroa roahon inong, pintor jut do rohana. Lao ma tu lapo minum kamput ma disi, mulak siani tenggeng ma attong. Alai tetap diingot do jabuna nang pe tenggen.\nLas do roha nian molo marningot i sude. Adong pe holso, holan saotik do:\n“Boha muse ma ate molo dang pola partenggen amongnami on”, inna rohakku dibagasan. Alai i pe, nihamuliatehon ma.\nAdong dope ulaning na songon among namion?\n(Pinadenggan sian guratguratan ni Sri Duyana Tampubolon)\nPosted on May 22, 2020 May 23, 2020 Author DonaldCategories TuriturianTags Partenggen, Sri Duyana Tampubolon, Tuak\nPrevious Previous post: Pesan Ketua Puanhayati Pusat kepada Perempuan Penghayat di Indonesia\nNext Next post: Ojo Kesusu


Serial Kearifan Batak (10): Parlambas Roha (Abundance Mentality) – Batak Indonesia\n2019-05-20 2020-10-06 Redaksi BatakIndonesia.com\nJAKARTA, BatakIndonesia.com — Tung na mora ma hape hata Batakta i. Mansai pos do rohangku mandok hata ‘parlambas roha’ ndang hata mangihut i tu hata na asing, isara ni hata Inggeris manang hata Indonesia. Molo tung jumolo pe pandohan na tudos tusi sorang di hata Latin, hata Inggeris, manang hata Indonesia, hata ‘parlambas roha’ ndang na maniru i tu angka hata na dos lapatanna di hata sileban, isara ni abundance mentality.\nHata ‘abundance mentality‘ lam tarbarita di sandok portibi on dung ‘dipaisoranghon’ Amanta Stephen R Covey bukuna na mansai tarbarita, na margoar “The 7 Habits of Highly Effective People” i. Di buku i, dilapati ibana abundace mentality (manang abundance mindset) i songon sada pangarajumion na tung mansai bahat do angka parsaulian (isara ni parbinotoan manang sinadongan) na taparsaulihon na patut, tong, parsaulihonon ni angka dongan. Na ‘naeng’ dohonon ni Amanta Covey ima molo tung pe angka dongan manghamonanghon manang marhasil di sadasada ulaon, ndang marlapatan i hita ma na talu. Dohot hata na asing, i marlapatan halak na marpangalaho abundance mentality bolas marlasniroha di angka parsaulian ni donganna, ndang mangiburu. I ma jolma na lambas roha.\nPangalaho na lambas roha ima na so maretongetong disibahenon na denggan, na so manjujur angka pangalaho ni donganna, na so marpambuat, na so manarita, na so mangarehei, na so mangaleai, jala na so mangalatei. Husura, umbahen na didok lambas roha, na so hasuhatan do lambas ni goligoli ni rohana i marisihon angka na denggan.\nDomu tu angka pangalaho na songon on, adong do pigapiga pandohan di hata Batak, isara ni parbahulbahul na bolon, parsakkalan so ra mahiang, partataring so ra mittop, dohot paramak so balunon, alai tumudos ma tu parbahulbahul na bolon i.\nDi angka pasupasu na jinalona, parlambas roha sai sidok mauliate, tung pe ndang apala ampit tu na niigilna. Di na mulaulaon, parlambas roha tulus mangula ulaonna so mamereng angka dongan na humaliangna, na so burjeng mulaulaon, rupani. Nuaeng on, olo sadasada halak mangadopi ‘ketidakadilan’ di parkarejoan, isara ni angka jabatan—si losok marjabatan, hape si ringgas ndang. Molo parlambas roha mangadopi na songon i, ndang gabe mangorhon i tu na gabe lemba parulaonna.\nDi hasurungan ni donganna, parlambas roha sai sidok mauliate, ndang mangiburu, ndang mangelati, alai mangapian. Molo tammat ianakhon ni donganna sia parsingkolaanna, parlambas roha mandok: “Tuana i, burjuburju sude ianakhonna. Ndang didok ibana, “Ai naung dia huroha, nunga hutanda i sian gomparan ni Ompungna! Pamola pinang do i na jolo!”\nSongon i ma tong di na marsoal di angka panghataion. Parlambas roha ndang si jogal baut, ndang sai ingkon hatana na tingkos jala na saut. Parlambas roha raja di panghataion jala tangi di hata ni dongan. Molo tung pe ndang sapandapot ibana di angka panghataion i, rade do ibana manolopisa. Di hata nuaeng didok ma i demokratis.\nSi lambas roha ndang holan mamingkiri jala mangharingkothon haporluanna sambing: ndang pulut rohana mamoholmohol angka na di ibana i, ndang manghaishon gara sian tanggurung. I ma na nidok Amanta Stephen R Covey “Sharing of profits, recognition and responsibility” i.\nNuaeng on, nunga tung maol jumpang halak na lambas roha i, hape nunga diparade Ompunta Sijolojolo Tubu i pandohan na ampit tu si. Ala ni i, tauji ma marlambas ni roha, ai i do tong diigil Tuhan i sian hita.\nSerial Kearifan Batak (3): Sisolisoli\nGareja dohot Pariwisata\nUpaya Menghadang Resesi Ekonomi Dengan Keseimbangan Baru\nBACA: ETOS HAPARTOGION: Pamuro so Marumbalang\nBatu Basiha, Keunikan Sisa Letusan Gunung Toba (12,896)\nPerjalanan Mengesankan Saat Berkunjung ke Batu Sawan (10,202)\nLapangan Golf dan Hotel Labersa, Investasi Putra Batak Kebanggaan Riau (9,355)\nDi Balik Seikat Sayur Kangkung (6,416)\nUkiran-ukiran Seni Orang Batak Berbasis Kayu (6,025)\nPerihal Jabatan Akademik Profesor – Bagian 1 (5,931)\nThis Month : 15663\nThis Year : 15663\nTotal Users : 324498\nTotal views : 1109912


05.17 Gereja Katolik Maria P.O.K.-Sidikalang No comments\n“Boasa songon i biar rohamuna? Dia do umbahen soada haporseaon di hamu?”\nHea dibaritahon di Koran manang di TV ima sahalak ina mangalehon putas diinum gellengna. Adong musa na membunuh gellengna pangke putas jala dungkon i, Ibana pe manginum putas. Adong muse dakdanak na manggantung diri di kamarna. Godang nai barita si songoni. Umumna alasan na idok ima ala ndang tolap be nasida manaon ngolu na tung mansai borat i. Adong parsoalan di nasida, parsoalan i mambahen lilu pingkiran dohot haporseaon nasida, jala alani i pintor bunuh diri.\nMemang parsoalan na borat jotjot mambahen lilu, ganggu pingkiran dohot haporseaonta. Di tingki mangadopi i, olo do ro sungkung-sungkun , “Didia do Tuhan i, boasa ndang diurupi ahu? Toho do Tuhan i parholong roha? Gariada alani i olo do jolma i gabe ndang porsea tu Tuhan. Na songon i ma nadialami angka sisean na dibarithaon tu hita di Barita Nauli sadari on. Di tingki marparau nasida jala Jesus dohot do di parau, tompu adong ma galumbang tao na tung mansai bolon. Alai diseritahon tingki i Jesus tarpodom do, hape angka sisean i nunga tung mansai mabiar ai nunga laho manongnong parau nasida, hape Jesus modom. Ra mungkin alana nunga mabiar laho manongnong, jala mungkin ala sogo roha nasida mamereng Jesus na tabo-taboan modom hape balga galombang, didungoi Jesus jala didok, “Ale Guru! Ndang disarihon roham hita mago? Dungo ma Jesus jala diparenta galumbang i asa so, jala pintor menak tao i. dungi ninna Jesus, “Boasa songon i biar rohamuna? Dia do umbahen soada haporseaon di hamu?\nRa anggo so diida nasida na diparenta Jesus tao i, jala molo ndang so galumbang, tontu sogo do roha ni angka apostel membegei hata ni Jesus on. Alana ise ma naso mabiar mate? Alai alana so do galumbang i alani parenta ni Jesus, gabe ndang sogo roha nasida, gariada tarlhalongan nasida.\nSongon na dialami angka sisean i do na jotjot hita alami. Di tingki adong parsoalanta na borat, jotjot tarimpu ditadinghon Jesus hita, ta pingkir ndang adong Jesus di ngolunta. Alani i olo gabe mandele hita, gariada pintor laho tu DATU. Hape sasintong na daong. Jesus sai tong-tong do dohot di bagasan parahu ni ngolunta, mandongani hita. Hita do na jotjot ndang porsea tu Ibana. Dibahen i, di tingki si songon i, ro ma hita tu Jesus, hita pasahat ngolunta, jala hita pangido asa diurupi Ibana hita. Porseama hita, ndang pasombuonNa hita mate.


Dila sisean: JAMITA MINGGU QUASIMODOGENITI, 15 APRIL 2012 1 Johannes 1 : 1 – 7\nNunga dilehon Tuhan Jahowa tu ahu dila sisean, asa huboto pasabam roha ni na loja marhite sian hata i. Sai disungguli do ahu ganup sogot, dipatinggil pinggolhu marbinege, songon sisean. (Jesaya 50 : 4)\nMametmethu do au nian manjalo sude angka asi ni rohaM dohot sude hasintongan, angka na binahenMi tu naposoMon (1 Musa 32 : 10 a)\nJAMITA MINGGU QUASIMODOGENITI, 15 APRIL 2012 1 Johannes 1 : 1 – 7\nMansai ringkot situtu do barita na pinasahat ni angka sitindangi (saksi mata) laho manangkasi molo adong na masa. Jala hatorangan na binahen ni angka saksi mata do na gabe pertimbangan laho mambuat sada keputusan, ai saksi mata ido na marnida jala na umboto aha do na masa.\nSongoni ma nang na binahen ni si Johannes di turpuk on, dihatindanghon ibana do taringot tu angka na niida dohot na binegena taringot tu ulaon ni Tuhan Jesus. Panindangionna ima na gabe turpuk di minggu on.\nAyat 1 – 4 “ Sitindangi ni Kristus\nDibagasan panindangionna, digurithon ibana do dison paboa naung dibege, diida, dipanotnoti, jala dijama tanganna taringot tu hata hangoluan i. Hatana ima naeng patuduhon paboa sitindangi (saksi mata) na boi dihaporseai do angka hatana, ai ndada holan dibege ibana barita hangoluan i, alai tangkas do diida, dibege, dipanotnoti ibana hata hangoluan, ima ulaon ni Kristus i di ngoluna. Boi dohonon ndang siraguhononhon be barita manang kesaksian na binahenna i. Nunga patar be hangoluan i marhite ulaon ni Tuhan Jesus na hinatindanghonna. Jala ima nuaeng dibaritahon ibana tu angka ruas ni huria hatiha i marhite surat na tinongosna on. Asa marhite panindangion i, diigil rohana do asa gabe tubu angka parsaoran dohot Debata. Na nidokna dison, naeng ma nian marhite kesaksian na binahenna i, gabe tubu angka parsaoran na olo pasangaphon Jesus i.\nAyat 5 : Panondang dohot haholomon\nBarita na dihatindanghon si Johannes dison ima : paboa panondang do Debata na manorangi ganup angka parngoluon. Mansai ringot do panondang i, dingolu ni jolma. Jala jotjot do digoari Jesus i panondang di portibi on. Adong do manang piga hali digurithon di bible i taringot tu hajongjongan ni Jesus songon sada panondang. Boasa pola huroha tu panondang dipatudos Jesus diriNa di portibi on. Boi dohonon ala mansai ringkot do peranan ni panondang i dingolu ni jolma. Adong do manang piga peranan manang lapatan ni panondang i di ngolunta on, :\n- Marhite panondang gabe boi tiur parnidaanta, jala marhite i gabe boi hita mula ulaon.\n- Marhite panondang gabe ndang tartuktuk hita molo mardalan\n- Marhite panondang gabe las manang mohop tahilala.\n- Marhite mohop ni panondang i (mataniari) gabe boi angka pangula manjomur na niulana.\nAyat 6 – 7 : Mangolu dibagasan hatiuron\nMolo mardalan hita di na holom bangkol do tahilala jala susah do hita mandalani i, asa songon di na holom ma tudosan ni parngoluanta molo so mian dope hita dibagasan Kristus i. ndang tardok naung saor dope hita tu Jesus i, molo sai taulahon dope angka ulaon haholomon i. Ndang tardok dope hita anak hatiuron molo sai mian dope rohanta mangulahon ulaon haholomon. Asa sasintongna ndang tardok dope hita halak Kristen molo sai mian dope hita di dalan na holom i, pola didok si Johannes di ayat 6, angka pargabus jala ndang siula hasintongan molo tadok hita naung saor tu Ibana hape huhut taulahon na holom. Tadok hita halak Kristen hape tatondong dalan hamagoan i (patudos tu Ende No. 182 : 3 , … Kristen au, hape hutondong dalan hamagoan i). Na targoar saor tu Tuhan Jesus, ima angka halak na sai mian di dalan na tiur i (ayat 7), jala molo saor hita tu Ibana, saor do nang hita tu angka dongan, jala marhite na saor hita tu Ibana, paiasonNa ma hita sian dosanta.\nMinggu quasimodogeniti na marlapatan : “ songon posoposo na uasan di susu na tama” , paingothon hita asa mauas diparsaoran na tama dohot Jesus bona ni hangoluanta i. Ibana do Hata/ Logos na gabe daging paluahon hita sian dosa dohot hamatean. Saluhutna angka na porsea ingkon patoguhon parsaoranna di bagasan Ibana. Parsaoran na ni rahut ni sada parsaoran, sada sibasabasa marhite naung niurasanNa sian dosa. Hauasonta marsaor dohot Tuhan Jesus pabosurhon partondionta di hasintongan ni Debata. SondanganNa ma ngolunta, dao angka haholomon , Ibana na gabe panondang patontuhon pardalanan ni ngolunta manuju sambulo ni tondinta. Mian ma di bagsan Jesus Kristus asa manongtong imbaru ngolunta nang parangenta pe. Amen\nDiposting oleh Samuel Aritonang di 06.17\nTAHUN FORMASI SPIRITUAL 2017\nPdt. S. R. P Aritonang, S.Si (GKPI Resort Padalarang)\nDamang dohot Dainang\nPdt. JP Aritonang/RE Br Hutagalung\nSamuel R Parulian Aritonang\nJAMITA MINGGU MISERICORDIAS DOMINI, 22 APRIL 2012 ...\nJAMITA MINGGU QUASIMODOGENITI, 15 APRIL 2012 1 J...\nI. Pendahuluan. Istilah kepemimpinan telah banyak kita kenal, baik secara akademik maupun sosiologik. Jika dikumpulkan, ada sed...\nJAMITA MINGGU 07 SEPTEMBER 2014 Hesekiel 33 : 7 – 11\nPatujolo Goar Hesekiel lapatanna “Jahowa hagogoonku”. Na tarbuang do ibana rap dohot halak Juda tu Babel diting...\nJAMITA MINGGU 14 SEPTEMBER 2014, Rom 14 : 1 – 12\nPatujolo : Surat ni Apostel Paulus tu halak Rom na gabe turpuk jamita di Minggu XIII Dung Trinitatis on, digoari na deba on : ...\nJAMITA PASKAH I, 31 Maret 2013 ( MATEUS 28 : 1 – 10 )\nPATUJOLO : Sadarion tahalashon do pesta parningotan di ari haheheon ni Tuhanta Jesus Kristus (Pesta Paskah). Ganup jumpang pa...\nJamita Minggu Exaudi, 20 Mei 2012 Psalm 1 : 1 – 6\nPatujolo Psalm na marlapatan ende pujipujian tu Debata sian angka na porsea taringot tu na masa dingoluna maradophon Debata. Psalm Bind...\nRenungan Markus 5 : 21 - 43\nBAHAN RENUNGAN IBADAH LINGKUNGAN GKPI PADALARANG , RABU, 01 JULI 2015 , MARKUS 5 : 21 - 43 Pendahuluan : Ada keistimewaan...\nJamita Minggu, 29 Juli 2012 II Rajaraja 4 : 42 – 44\nPatujolo : Panurirang Elisa do na gabe singkat ni Panurirang Elia na gabe parhitean ni Debata pasahathon hataNa tu bangso Israel d...\nJamita Andung 3 : 22- 33 (Minggu, IV Set Trinitatis ; 01 Juli 2012)\nPatujolo : Lam tangkang do pangalaho ni bangso i diida panurirang Jeremia ,tarmasuk angka parhuaso dohot malim. Gogo do dipinsa...\nJamita Minggu 25 Desember 2011 (Natal I) 1 Johannes 3 : 1 – 6\nPatujolo : Ari na balga do sadarion di saluhut halak Kristen di sandok portibi on. Didok ari na balga, ala jumpang ma musengani ...\nJAMITA MARKUS 10 : 35 – 45, MINGGU XX DUNG TRINITATIS, 21 OKTOBER 2012\nPATUJOLO : Roha na mangalului hasurungan sian angka dongan na asing, nunga hira gabe bangko i di parngoluon on. Ragam do an...


Batu Mamak: 17 Trinitatis\nSERMON JAMITA MINGGU 17 TRINITATIS, 16 OKTOBER 2011\nKolosse, sada huta na metmet do di Asia Minor, 180 KM di purba ni Epesus, di dalan tu Antiokia. Pahombarhombar do i dohot Laodikea, 18 KM di pastima dohot Hierapolis di manabia, 5 KM di utara ni Laodikea. Luat ni parbegu do i, alai torop do tong disi Jahudi. Taon 61 M, sega do huta i ala ni lalo. Songon i do dohot Laodikea. Di taon i dope, dipauli halak do muse Laodikea. Kolosse, ndang; dipasombu nama songon i. Dung i, ndang hea be martaringot huta i di angka literatur na imbaru.\nNdang binoto manang na ise na parjolo mamboan jala na mamaritahon Barita na Uli tu huta i. Si Paulus, ndang; mangebati pe ndang hea. Disura roha ni na deba, si Epapras do na mamungka huria Kolosse i (pat.1:7; 4:12-13). Ise si Epapras jala boha parsahatna tu haporseaon, ndang torang. Na deba muse mamingkir, parbue ni sending ni huria Epesus do huria i. Ala si Paulus do na mamboan Barita na Uli tu Epesus, gabe boi ma dohonon na parbue tidak langsung ni pangulaon ni apostel i do huria i. Godang do hadosan ni surat Epesus tu Kolosse on. Sian i bolas do suraon ni roha, na pajonokjonok do perkembangan kesejarahan ni na dua huria i. Laos songon i do ra nang tu Laodikea dohot Hierapolis (pat.4:13).\nSarupa tu Pilippi dohot Pilemon, ditongos do surat on sian hurungan (pat.4:3, 10, 18). Mangihuthon Ulaon ni Apostel, opat hali do si Paulus tarhurung, i ma di huta Pilippi, Jerusalem, Kesarea, dohot di huta Rom. Alai sada pe sian i ndang adong na pas songon panongosan ni surat on. Antong sian dia? Torop do na mamingkir, ndang holan opat hali si Paulus tarhurung, lobi do, alai ndang sude dipaboa di buku Ulaon ni Apostel. Ndang so mungkin na hea do ibana tarhurung di Epesus. Molo sintong i, i do na lebih mungkin panongosan ni surat on. Ra, ala ni perkembangan kesejarahan ni huria Kolosse na jonok tu Epesus dohot tu si Paulus, ro do si Epapras manopot Apostel i tu hurungan. Sian ibana ma dibege si Paulus taringot tu huria i (pat.1:8); taringot tu haporseaon, haholongon (1:4) dohot parungkilonnasida. (Manang ala na sisean ni si Paulus do ibana tagamon?) Umbege i, disurathon si Paulus ma surat on jala ditongoshon marhite si Tikikus (4:7). Boasa ndang marhite si Epapras? Na so mulak be ibana tu Kolosse? Manang na pekabar Injil keliling do si Epapra i ulaning? Sude i ndang torang. Anggo na torang, rap dope ibana dohot si Paulus di tingki na disurat jala ditongoshon surat on (4:12).\nMardomu tu na binegena sian si Epapras i, disurathon jala ditongoshon ma surat on laho patuduhon balga dohot mauliate ni rohana siala hamonangan ni Barita na Uli di Kolosse. Dung i, diapoi ma huria i asa marsihohot di panandaon di hahomion ni Debata. Angkup ni i, dialo do poda haliluon na manosak huria i. Ndang adong informasi na tangkas taringot tu poda haliluon i. Alai sian counter na pinatujolo ni si Paulus di suratna on, bolas do dohonon na sinkritisme ni hasipelebeguon do i tu hajahudion dohot hakristenon. Sian hasipelebeguon dijangkon do poda taringot tu pertarakan manang askese, taringot tu parsombaon tu daya-daya alam manang kosmik dohot surusuruan; sian hajahudion dibuat poda taringot tu patikpatik ni sipanganon, taringot tu ari raya poltak ni bulan dohot Sabbat; dung i, diompaphon ma i tu hakristenon. Maradophon i diondolhon si Paulus do paboa, Kristus do suman ni Debata na so tarida; marhite Ibana do tartompa nasa na adong (1:16-17). Hombar tusi, Ibana do na manghuasoi saluhut; Ibana do na ringkot haporseaan dohot jangkonon.\nSarupa tu godangan surat ni si Paulus, tarbagi dua bagian do suratna on, i ma pangajaran (dogmatis) dohot sipaingot (parenetis). Dung tabe dohot pamungkaan (1:1-11), dipasahat ma bagian pangajaran (1:12-2:23), mangihut muse sipaingot (3:1-4:6), dung i tabe dohot panimpuli (4:7-18). Sian i torang, turpukta ari on masuk tu bagian pangajaran do. Disi (sahat tu ay.8) dipajojor do rumusan ni gagasan ni Apostel Paulus na gabe ojahan ni tanggapanna maradophon poda haliluon na manosak huria i.\n“On pe songon panjangkonmuna di Kristus Jesus Tuhan i, songon i ma hamu marparange di bagasan Ibana.” Di jolo nunga nidok, sian si Epapras dibege si Paulus do naung porsea halak Kolosse di Kristus i, jala marsihohot do nasida di bagasan haporseaon i. Taringot tusi didok do, “Ai hubege hami do barita ni haporseaonmuna di Kristus Jesus.” (1:4a). “Ai padaodao pe isara di pardagingon, naung rap dohot hamu do ahu di partondion, marlas ni roha mamereng turena di hamu, ro di hot ni haporseaonmuna di Kristus.” (2:5). Na laos marlapatan do i, nunga dijangkon halak Kolosse Kristus Jesus Tuhan i. “Songon panjangkonmuna [(Gr. parelabate (sian paralambano=I receive, saya terima)] di Kristus Jesus Tuhan i,” ninna si Paulus dison. (Tumangkas do i antusan di terjemahan Alkitab na mandok, “Kamu telah menerima Kristus Yesus Tuhan kita.”) Na masirainrainan do na dua i, na so tarsirang na sada sian na sada nari. Manang ise naung porsea di Kristus i, ndang boi so ingkon jangkononna Ibana, jala na so manjangkon Ibana ndang tutu i na porsea. Ala ni i, manang na di dia pe dibaritahon Barita na Uli i, sai diigil do asa ganup halak na manangihon mambuat haputusan taringot tu na dua i, na manghaporseai dohot na manjangkon Kristus i gabe Tuhan jala Rajana. Haporseaon dohot panjangkonon di Kristus i ndang na pasif i manang na statis, alai na aktif do jala na dinamis. Parjolo sahali na pataridahon diri do i di panindangion. Taringot tusi didok Apostel Paulus do, “Ai roha i do porsea, asa tu hatigoran; pamangan i do manghatindanghon, asa tu haluaon.” (Rom 10:10) Hombar tusi, angka na porsea na naeng tardidi, ingkon hatindanghononna do jolo Kristus naung hinaporseaan jala naung jinangkonna i. Parpangkat na sian Etiopia i rupani, dihatindanghon do, “Ahu porsea, Anak ni Debata do Jesus Kristus.” (Ul.8:37) Disura roha ni deba penafsir, angka panindangion sisongon i, isara, “Jesus Kristus do Tuhan,” (Pil.1:11); “Tuhan (do) Jesus i,” (Rom 10:9a) manang “Jesus, Tuhan,” (1 Kor.12:3b) na marpardomuan do i tu agenda manang liturgi pandidion. Alai ndang holan panindangion manang kesaksian, lobi sian i ingkon na dihadirhon jala diulahon dope haporseaon i di hangoluan siapari. Iman, pada hakikinya adalah praktis. Didok si Jakobus, “Aha ma gunana ale angka donganhu molo didok halak, di ibana do haporseaon alai ndang adong di ibana pangulaon? Haporseaon i pe songon i do: Anggo so adong pangulaonna, naung mate do hadirionna.” (Jak.2:14a, 17). Laos i do nang na niondolhon ni si Paulus di ujung ni ay.6 on na mandok, “Songon i ma hamu marparange di bagasan Ibana.” Marparange [Gr. peripeiteite (sian peripateoo= I walk, saya berjalan)] lapatanna, marpangalaho (conduct, bertingkah laku) manang mangolu (live). (Duansa i, na ‘marpangalaho’ dohot na ‘mangolu’ dipahami dalam artian etis). Angka naung porsea jala manjangkon Kristus Jesus Tuhan i ingkon marparange do di bagasan Ibana, marpangalaho manang mangolu di bagasan Kristus. ‘Di bagasan Kristus’ (Gr. en Christoo, in Christ, di dalam Kristus), sada konsep na mansai arga do i di Apostel Paulus. Jotjot do i tarjaha, 165 hali di sandok suratna. Dia do nidokna disi? Na marhahonaan do i tu pardomuan dohot parsaoran ni na porsea tu Kristus i. Ala ni ulaon haluaon na pinatupa ni Kristus Jesus i, gabe mian do na porsea i di ‘alam Kristus,’ i ma alam keselamatan na bersangkut paut tu Kristus Tuhan i; na mangolu jala marpangalaho na hombar tu lomo ni rohaNa, na mamora di pangantusion na gomos, jala na mananda di hahomion ni Debata (2:2). Jadi na marparange di bagasan Kristus mandok, mangolu di bagasan karakter manang cara hidup ni Kristus, isara ni na marpingkir di bagasan cara berpikir ni Kristus, bersikap jala bertindak hombar tu cara bersikap dohot cara bertindak ni Kristus, manghaholongi suman tu panghaholongion ni Kristus, dohot angka na asing.\n“Gabe marurat jala pinauliuli ma hamu di bagasan Ibana, togu marhaporseaon hombar tu na niajarhon tu hamu, lumobi ma hamu marroha mauliate.” Pingkiran na taringot tu na marparange di bagasan Kristus i diuduti dope di ayat on. Mardomu tusi, ditaringoti ma opat aspek. Na parjolo, marurat [(Gr. errizoomenoi (sian rizooo=I root, I fix by the root, saya berakar), rooted, berakar]. Tudosan on dibuat sian dunia tumbuh-tumbuhan. Ingkon lam marurat do suansuanan tu tano asa denggan partubuna, lam togu, lam magodang jala marparbue. Songon i do na mian di bagasan Kristus, lam leleng lam domu jala lam saor tu Ibana. Taringot tusi, ndang pasif na porsea i, alai dohot do marupaya lam pasolhothon dirina tu Kristus Jesus i asa lam marurat di bagasan Ibana. Na paduahon, pinauliuli [(Gr. epoikodomoumenoi (sian oikodomeoo=I build, saya membangun), built up, dibangun]. Di Padan na Imbaru dipatudos do jotjot huria i tu bagas manang bangunan (1 Kor.3:10 duu; 2 Kor.6:16; 1 Ptr.2:5 duu). Ndang bagas na mate, na mangolu do, bagas partondion. Jesus Kristus do ojahanna, na porsea i do batu manang parhauna, jala angka parbarita na uli do pandena. Songon bagas partondion, na mangolu do batuna i. Ndang songon batu na mate i, sahali dipeakhon tu ojahanna, relatif disi nama i torus; anggo batu na mangolu i, ingkon na dipauliuli do torus marhitehite hata ni Debata na niulahon ni Tondi Porbadia asa lam domu jala saor tu Kristus, ojahanna i; lam marpangalaho jala mangolu di bagasan Ibana. Taringot tuson pe, parsidohot do na porsea i pauliulihon dirina asa lam hot jala ojak di ojahan i, i ma Kristus Tuhan i. Na patoluhon, togu marhaporseaon [(Gr. bebaioumenoi (sian bebaiooo=I confirm/ratify, saya menguatkan/mensahkan)] te pistei (sian pistos= faith, iman) lapatanna dipatogu torus di bagasan haporseaon. Ndang haporseaon tubutubu ni roha ni jolma, ingkon na hombar tu naung niajarhon tu nasida do, i ma haporseaon na ojak di Barita na Uli naung niajarhon ni si Paulus marhitehite si Epapras. Nangkin nunga nidok, hatiha i na tarmara do haporseaon ni halak Kolosse ala ni parpoda haliluon na mamodahon na lipe. Tubutubu ni roha ni jolma do i, na so marhaojahan di hasintongan. Sahali nari, ndang tusi, alai tu haporseaon di Jesus Kristus do nasida ingkon marsihohot. Ala ni i ma asa dipaingot Apostel Paulus huria i dison, didok, “Unang dihatahatai jolma hamu marhitehite malomalo ni panghuling!” (2:4). “Jaga ma hamu, so tung diago deba hamu marhitehite hata bisukbisuk dohot hata lesem na so marimpola, hombar tu tonatona ni jolma mangihuthon sisiasia ni hasiangan on, ndada mangihuthon Kristus.” (2:8) Lam marsihohot jala lam tu toguna do haporseaon i marhitehite hiras dohot ringgas ni roha ni na porsea i manangihon dohot mangguruhon hata ni Debata, ai sian na manangihon do ro haporseaon (Rom 10:17). Hata i do ulaula ni Tondi Porbadia patubuhon dohot patoguhon haporseaon i. Na parpudi, na paopathon, marroha mauliate. “Lumobi ma hamu marroha mauliate!” (Gr. perisseuontes en eucharistia) ninna. Perisseuontes [(sian perisseuoo=I abound/exceed, saya (buat) berlimpah-limpah/melebihi]; eucharistia, thankfulness, rasa syukur/ucapan syukur. Angka na porsea jala na marparange di bagasan Kristus i, ndang mansadi i mandok mauliate tu Debata; mandok mauliate di bagasan saluhut dohot siala saluhut (pat.1 Tes.5:18a).\nNinna rohangku, ndang salpu dope sian parbinegeanta jala ndang lupa dope sian rohanta saringar ni parolopolopon na pinatupa ni hurianta marpardomuan tu Jubileum 150 Taon HKBP. Hira sapanjang taon on, dipatupa do ragam ni kegiatan di sandok HKBP, di huria marsadasada, di ressort, distrik, di regional dohot di hatopan, jala di bulan Oktober on ma anggo apala mata manang puncakna. Dia do langkatna, dia unokna; dia do hatana jala dia na nidokna umbahen marjubileum hita songon i? Marlas ni roha jala marolopolop do hita ala di 150 taon naung salpu, tangkasna di ari 7 Oktober 1861 i, nunga dipungka Debata pabinsarhon barita na uliNa di tongatonga ni bangso dohot tanonta. Balga do lapatan ni i di hita, ai marhite ungkap ma di bangsonta pintu tu hatiuron dohot hamajuon. Songon na taboto, sending do na parjolo patandahon tu bangsonta unsur-unsur kebudayaan barat na maju, isara ni sistem kesehatan dohot pendidikan. Di deba halak, holan angka i do na dibereng, jala i ma na mangonjar nasida padohot dirina marjubileum. Alai songon huria hita, ingkon lumobi jala umbagas sian i do panatapanta, jala taringot tusi ma na naeng pamanatonta sian jamita di hita ari on. Aha do tutu lapatan ni haroro ni Barita na Uli i di hita?\nKolosse, sada huta na metmet do i di Asia Kecil. Na sahat do Barita na Uli tu huta i, gabe jongjong ma huria ni Kristus disi. Ndang apala torang manang na ise do na parjolo mamaritahon Barita na Uli i disi. Alai manang na ise pe i, harararat ni Barita na Uli i do umpenting, ndada apala na mamaritahonsa. Ala ni i, dung dibege si Paulus i, las situtu do rohana, jala ditongos ma sada surat tusi, i ma pambuatan ni turpuk di hita ari on. Di suratna i, diondolhon apostel i do na mansai balga do lapatan ni hasasahat ni Barita na Uli i tu nasida, ai marhite i do nasida boi porsea di Kristus Jesus jala manjangkon Ibana gabe Tuhan jala Rajanasida. Apala i do na parjolo na naeng ondolhonon ni si Paulus di turpuk di hita ari on, di na nidokna, “Songon panjangkonmuna di Kristus Jesus Tuhan i.” Di terjemahan Indonesia, tumangkas do i dapot antusan; didok disi, “Kamu telah menerima Kristus Jesus, Tuhan kita.”\nLaos i ma na parjolo na ringkot auhononta sian jamita on. Ala ni Barita na Uli naung sahat tu hita songon na taingot jala taolophon di Jubileum na salpu i, naung gabe angka na porsea do hita di Kristus i, angka naung manjangkon Ibana gabe Tuhan jala Rajanta. Ndang na mura na gabe porsea jala manjangkon Kristus Jesus Tuhan i, ndang sembarang halak boi ro tu joloNa jala mandok, “Tuhanhu jala Rajangku!” Jesus sandiri do mandok, “Ndang adong na tarbahen ro tu Ahu, ia so na tinogu ni Ama i na marsuru Ahu.” (Joh.6:44). Hombar tusi, Dr.Martin Luther di na mangalapati hata haporseaonta ponggol patoluhon i mandok, “Na diparhatutu rohangku do na so tarbahen ahu porsea di Jesus Kristus Tuhanhu, manang mandapothon Ibana ianggo tung sian roharohangku manang sian gogonghu sandiri, na dijou Tondi Porbadia i do ahu marhite sian Barita na Uli.” Olo, Barita na Uli na binoan ni angka parbarita na uli i do cara ni Debata manogu hita tu Kristus Jesus i, cara ni Tondi Porbadia manuanhon haporseaon tu roha dohot tondinta asa tarjangkon hita Ibana gabe Tuhan jala Rajanta. Asi ni rohaNa do i, jala halongangan do dalanNa patulushon i. Ndang na dijou ompunta parbarita na uli i uju i, jala ndang na tu tanonta hian hinarohonnasida, tu Kalimantan do. Alai ala ditulak parkalimantan nasida, ba gabe dipatongon Debata nasida tu bangsonta. Nunga 150 taon i dung masa. Sahat tu tingki on, tongtong do dipaian Debata barita na uliNa i di tongatonganta, gabe boi sude sundut tarmasuk hita angka na mangolu di tingki on dohot di inganan on porsea jala manjangkon Kristus Jesus i gabe Tuhan jala Rajanta. Gabe bangsoNa hita, angka halak na gionomgomanNa. Tung so marolopolop ma rohanta ala ni i?\nAlai haporseaon dohot panjangkonon di Kristus i ndang na pasif i manang na statis, na aktif do jala na dinamis. Parjolo sahali na pataridahon diri do i di panindangion. Taringot tusi didok Apostel Paulus do, “Ai roha i do porsea, asa tu hatigoran; pamangan i do manghatindanghon, asa tu haluaon.” Hombar tusi, sian mulana dope, angka na porsea na naeng tardidi, ingkon hatindanghononna do jolo Kristus naung hinaporseaan jala naung jinangkonna i. Parpangkat na sian Etiopia i rupani, jolo dihatindanghon do haporseaonna, didok, “Ahu porsea, Anak ni Debata do Jesus Kristus,” i pe asa dididihon si Pilippus. Alai ndang holan panindangion, lobi sian i, ingkon na dihadirhon dope haporseaon i di hangoluan siapari. Didok si Jakobus, “Aha ma gunana ale angka donganhu molo didok halak, di ibana do haporseaon alai ndang adong di ibana pangulaon? Haporseaon i pe songon i do: Anggo so adong pangulaonna, naung mate do hadirionna.” Laos i do nang na niondolhon ni si Paulus di turpuk ari on di na nidokna di ujung ni ay.6, “Songon i ma hamu marparange di bagasan Ibana.” Na nidokna disi, angka naung porsea jala naung manjangkon Kristus Jesus Tuhan i ingkon marparange do di bagasan Ibana.\nI ma muse na mansai ringkot auhonon jala hangoluhononta sian jamita on, songon angka naung porsea, ingkon marparange do hita di bagasan Kristus. ‘Di bagasan Kristus,’ sada konsep hasian do i di si Paulus, na tarjaha 165 hali di sandok suratna. Suman tusi, konsep hasian do i di torop halak di angka tingki na parpudi on. Ndang dos nian hatana, alai dos do anggo isi dohot lapatanna, ia ma ‘di bagasan goar ni Jesus;’ hata indonesiana, ‘dalam nama Yesus.’ Mansai mura jala mansai jotjot halak na tertentu mandok, “Dalam nama Yesus, kami usir segala setan; dalam nama Yesus, kami kuduskan gedung ini; dalam nama Yesus, kami sembuhkan penyakit saudara ini,” dohot na asing. Alai manang na aha lapatan ni dalam nama Yesus i, ganggu do roha manang na diboto, alai atik boha do holan songon sada formula yang enak untuk diucapkan. Di bagasan goar ni Jesus, sahali nari, dos do isi dohot lapatan ni i tu na nidok ni si Paulus di angka suratna, di bagasan Kristus. Laho mangantusi, denggan ma jolo tapamanat sian panurathonna. Di hata Gorik didok, en Christoo; hata Inggris, in Christ, hata Indonesia, dalam Kristus. Dos do panurat ni i dohot Kol.1:2 na mandok, “(Mandapothon angka na badia na) di Kolosse.” Di hata Gorik, en Kolossais, hata Inggris, in Colosse; hata Indonesia, di Kolosse (harfiah, dalam Kolosse). Sian i torang, frasa en christoo, sejajar do tu frasa en kolossais. Angka na mangolu di Kolosse, ingkon mangolu do hombar tu cara hidup ni Kolosse, marpingkir hombar tu cara berfikir ni Kolosse, bertindak hombar tu cara bertindak ni Kolosse, marpangalaho hombar tu pangalaho ni Kolosse, dohot na asing. Suang songon i ma hita angka naung porsea jala manjangkon Kristus i, ala ni ulaon haluaon na pinatupa ni Kristus Jesus i, dipaian do di ‘alam Kristus,’ i ma alam keselamatan na bersangkut paut tu Kristus Tuhan i; na mangolu jala marpangalaho na hombar tu lomo ni rohaNa, ingkon marparange do di bagasan Ibana, lapatanna marpangalaho di bagasan karakter ni Kristus, mangolu di bagasan cara hidup ni Kristus, marpingkir di bagasan cara berpikir ni Kristus, bersikap di bagasan cara bersikap ni Kristus, marlambok ni roha suman tu lambok ni roha ni Kristus, manghaholongi suman tu panghaholongi ni Kristus, dohot angka na asing. Ndang na mura i, mansai na maol do, jala taringot tusi mansai jotjot do hita tardapot songon parhahurangan. Ala ni i, tung na so jadi do hita mangarajumi naung singkop hasumanonta tu Kristus i. Hata ni endenta No.481:1 mandok, “Godang dope siguruhononmi, asa tudos ho dohot Tuhanmi.” Ala godang dope, ingkon sai datdatanta do na maniru parrohaon ni Kristus Jesus i; menaruh pikiran dan perasaan yang terdapat dalam Kristus di dalam hidup kita. Asa jumpang i, adong do opat na ingkon parrohahonon jala hangoluhononta.\nNa parjolo, marurat di bagasan Kristus i. Na marpambuatan do on sian dunia tumbuh-tumbuhan. Ingkon lam marurat do suansuanan tu hatubuanna asa denggan partubuna, lam togu, lam magodang jala marparbue. Ingkon songon i do hita angka na mian jala mangolu di bagasan Kristus, lam leleng lam domu jala saor tu Ibana. Taringot tusi, ndang pasif manang holan na so hita jala hohom dung i Tuhan i sandiri ma na padomuhon hita tu Ibana, ndang; hita pe, ingkon dohot do marusaho pasaorhon dirinta tu Ibana asa lam marurat di bagasan Ibana.\nNa paduahon, pinauliuli di bagasan Ibana. Na paduahon on marpambuatan do sian dunia bangunan. Di Padan na Imbaru dipatudos do jotjot huria i tu bagas manang bangunan. Ndang bagas na mate, na mangolu do, bagas partondion. Jesus Kristus do ojahanna, na porsea i do batu manang parhauna, jala angka parbarita na uli do pandena. Songon bagas partondion, na mangolu do batuna i. Ndang songon batu na mate i, sahali dipeakhon tu ojahanna, disi nama i torus; boha pameakhonna, peak manang jongjong, gistang manang unjur, songon i nama i tongtong. Anggo batu na mangolu i, ingkon na dipauliuli do torus asa hot. Molo ndang songon i, boi do i morot jala sirang sian bagas partondion i. Songon i ma hita angka naung mangolu di bagasan Kristus i, ingkon dipauliuli do marhitehite hata ni Debata na niulahon ni Tondi Porbadia asa lam domu jala saor tu Kristus, ojahanta i. Taringot tuson pe, ndang pasif hita, alai ingkon dohot do pauliulihon dirinta asa lam hot jala ojak di ojahan i, i ma Kristus Jesus Tuhan i.\nNa patoluhon, togu marhaporseaon mandok, marsihohot di bagasan haporseaon. Ndang asal haporseaon, ingkon na sintong do. Di tingki ni surat on rupani, rarat do Kolosse sada poda na lipe na marrumang sinkritisme ni hasipelebeguon, hajahudion dohot hakristenon. Tubutubu ni roha ni jolma do i, ndang adong hasintongan di bagasanna. Ndang tu angka sisongon i paojahonta ngolunta, ingkon tu haporseaon na hombar tu pangajaran naung tajalo do, i ma na ojak di Barita na Uli naung sahat tu hita i. Na lam marsihohot jala lam tu toguna do haporseaonta i marhitehite hiras dohot ringgas ni rohanta manangihon dohot mangguruhon hata ni Debata, ai sian na manangihon do ro haporseaon. Hata i do ulaula ni Tondi Porbadia patubuhon dohot patoguhon haporseaon i. Mansai ringkot do i ingoton jala auhononta asa unang adong sian hita on na mangarimpu naung singkop haporseaonna gabe ndang ringkot be di ibana pangajaran dohot pangajari. Ringkot do antusanta, ndang adong hakristenon pribadi, hakristenon hatopan do. Na gabe Kristen jala porsea do ganup halak di bagasan pardomuan dohot hasadaonna tu huria na manghamham angka na porsea di sandok portibi on. Ala ni i, ia naeng togu jala marsihohot hita marhaporseaon, ingkon haringkothononta do na marsiajar.\nNa paopathon, marroha mauliate. Angka na di bagasan Kristus Jesus i, manongtong do i mandok mauliate tu Debata. Suang songon i ma hita, naeng tongtong mandok mauliate tu Debata di bagasan saluhut dohot siala saluhut. Mandok mauliate lapatanna, mangokui manang marhatopothon jala manghatindanghon asi ni roha manang pasupasu naung tajalo sian Debata. Marhite na mandok mauliate, taokui do hametmeton dohot hapogosonta di adopan ni Tuhan i, na so tarbahen mangolu sian dirinta sandiri, nda holan sian asi ni roha dohot denggan ni basaNa.\nAntong sahali nari, ala naung tahaporseai jala tajangkon Kristus Jesus Tuhan i, mian jala marparange ma hita di bagasan Ibana, marurat jala pinauliuli di bagasan Ibana, togu jala marsihohot di haporseaon huhut mandok mauliate di bagasan saluhut dohot siala saluhut. Amen.\nDiposting oleh Pdt.MV Simanjuntak di 03.35\nGr. Pitu Sinaga 15 Oktober 2011 16.18\nselamat hari minggu ma amang........Tuhanta mamasumasu


Sada Datu | Bakti J Situmorang\nAdong ma sada datu, na bisul sahali paotootohon donganna. Adong do di hajutna batu ni dalidali dohot simata. Ia didabu ibana dalidali dohot simata i tu tano, boi do ibana, ninna manjujur na naeng masa, morhite sian porpeak ni angka dalidali i.\nDi na saborngin ro ma sada hatoban ni raja manopot datu i, jadi dipaboa ma tu ibana, na naeng lintun ibana, alai naeng botoonna sian datu i, manang na saut ibana malua, ia laho ibana, manang na so saut.\nDung i didokkon datu i ma lehonon ni hatoban i jolo sada rupia tu ibana. Dung dijalo ibana hepeng i, didabu ma simana i tu tano laho manjujur sian i na sinungkun ni hatoban i. Dung i dipaboa datu i ma goar ni sada huta sitopoton ni hatoban i. Ingkon disi ibana tinggal manang piga ari, asa saut malua ibana.\nJadi dioloi hatoban i ma na didok ni datu i, alai tarsambil ibana hinorhon ni i. Ai diboto datu i hian, ingkon ro nampuna hatoban i manopot ibana, manungkun manang diboto ibana manjujur manang dompak dia laho hatobanna maporus.\nJadi tutu, dung lintun hatoban i, manigor ro ma rajana, diboan manuk dohot tinaru ni manuk tu datu i, asa olo datu i manjujur manang dompak dia laho hatobanna i.\nAlai ndang olo datu i paboahon inganan ni hatoban i, ia so jolo dilehon raja i dua rupia. Dung pe dilehon raja i na dua rupia i, asa olo datu i mandabu dalidali dohot simata i laho manjujur huta inganan ni hatoban i, naung binotona hian, ala ibana marsuru hatoban i tusi.\nAla na saut jumpang raja i hatobanna na lintun i di huta na pinaboa ni datu i, gabe lam tarbarita ma datu i. Didok halak ma, na malo datu i, hape bisukna dohot angkalna do.\nAsa sian i ma tarida, dipaula angka datu, songon na tarbahen nasida marhitehite tabastabas, salusu, pagar, pulungpulungan, patupahon na so tarpatupa jolma nian, songon pamalumhon sahit rupani, paboahon na masa di tingki na ro, pabalihon begu, parohon udan, dna.\nBUNGA-BUNGA NA ANGUR III\nBuku Sijahaon ni anak sikola metmet\nAngka Na di rongkanan porginjang\nSinurathon ni Pandita C. Bielefeld\nDohot na asing deba,\nJala na pinature ni Pandita J.H. Meerwaldt\nNirongkom ni Pangarongkoman Mission Laguboti – Toba\nPosted in illustratoR, rohaniman on October 20, 2008 by baktijsitumorang. Leave a comment\n← Pembentukan Natal Oikumene 2008\nPajonok hamu ma tu Debata, dungi pajonohonNa ma tu hamu. Paias ma tanganmuna, hamu angka pardosa, jala pabontor ma rohamuna hamu angka na mardua roha; Jakobus 4,8 →


Gokhon Dohot Jou-Jou - SEOTAMA\nDibagasan Serep ni Roha,\nDibagasan holong dohot serep ni roha, ro do hami manggokhon huhut manjou hamu angka napinarsangapan, manang didiape hita maringanan: Raja ni dongan tubu, Raja ni dongan sahuta, Raja ni boru, Bere suang songoni Ibebere, Pariban dohot Ale-ale, lumobi di hamu Raja ni Hula-hula dohot Tulang nami.\nSsa marneang ni langka hamu rap dohot inanta soripada mangadopi "PESTA DEMOKRASI ni NEGARA on" asa hita monangkon Presidenta amatta Joko Widodo dohot amatta Ma'aruf Amin ima nomor sada (01) na gabe parhobas di bangsotta, na martua jala mar sangap, jonjong di nusantara.\nAsa gabe saut Presiden naung ro mandulo hita tu Tapanuli piga-piga ari na salpu, Amanta Joko Widodo dohot Wakil Presiden di negaratta, songon na hita parsitta. Ingkonon ro do hamu laho pamonangkon amatta on ,i ma Calon Presiden dohot Wakil Presiden :\n"Ir. H. Joko Widodo" dohot" DR. Kiai Haji Ma’ruf Amin", sahalinai nomor nol sada (01).\nAsa hita ingot tingkitta, satongkinnai na ma !!!\nAri/Tanggal: Rabu,17 April 2019\nInganan: TPS na adong di inganan ta be, songon gokhon ni KPU.\nDung sidung hita mancoblos manang manusuk unang bittor mulak,asa di inganantta bejo hita laho mangaradoti kotak suara dohot mangetong sadia godang suara tu nomor 01.\nSai dipatiur jala dipasu-pasu Tuhanta ma langkamuna i, suang songoni nang ulaon Pesta Demokrasi Pemilu 2019 ni negaratta on. Ingot... ikkon monang do amatta no sada alana holan i do natikkos dohot na burju laho mangkhobasi ngolu ngolutta\nDisiala haroromuna laho pamonangkon amatta Si Jokowi dohot Amang Ma'aruf Amin laho pature turehon bangsotta on jumolo hupasahat hami mauliate godang.


HUTA SEMINARIUM: Desember 2012\nJamita di Advent I, Minggu 2 Desember 2012 Jeremia 33:14-16 JAHOWA DO PARPINTORANTA 1. “Togu urat ni bulu toguan do urat ni padang, togu nidok ni uhum toguan do nidok ni padan”, ido sada pandohan di halak Batak paingothon hinaarga ni padan manang bagabaga (janji) nabinahen ni jolma (halak Batak). Digombarhon i do parsitutuon marningot aha naung niundukhon marhite hata manang pambahenan maradophon halak namarpadan dohot diriniba. Asa unang lupa jala tongtong ingot di angka naung hinataan hian. Atik pe ndang tarsurat di harotas manang buku panuratan alai anggo di roha nang pingkiran tarsurat do i. Asa tu angka tingki na mangihut adong andor sipaihutihuton ni sundut naumposo hombar tu parpadanan i. Nang pe di tingki naparpudi on ndang apala sai dihangoluhon be pandohan i, nunga adong sipata namangalaosi padan naung binahenna di manang piga pangalaho, atehe. Molo tataringoti padan ni jolma umarga sian pandohan ni halak Batak i do padan ni Debata naung tajalo marhitehite hinasintong ni hataNa naung sahat tu hita di tingki on. Lapatanna nang pe togu padan nabinahen ni jolma alai tumoguan dope anggo padan ni Debata tu hita angka naung hinophopna (huriana). Ima na ingkon tongtong suan di rohanta huhut paingothon hita di hinarga ni panjouon dohot pamilliton ni Debata gabe bangsoNa. Naung tarsurat do i di Buku na badia i naso boi sosaon ni manang ise pe. Porsea do ho disi? 2. Namangolu do hita di bagasan padan (bagabaga) nabinahen ni Debata. Padan ni Debata ndada songon nabinahen ni jolma alai padan nabinahen ni Debata sandiri maradophon hita jolma. Ia padan ni Debata ima padan asi ni roha salelenglelengna. Padan holong ni roha na manongtong jala nasintong marparbue. Padan songon naung niuarihonna tu si Abraham, Ishak dohot Jakob sahat tu halak Israel nang tu hita nuaeng. Didok hata ni Tuhanta di Yesaya 54:10 “Ai munsat pe angka dolok, jala humuntal angka robean, alai anggo asiasingku na so tupa munsat sian ho, jala padan ni hadameongku na so tupa humordit, ninna Jahowa siasii ho”. Laos i do nanidok ni Jesus di Lukas 21:33 (patudos tu turpuk Epistel): “Salpu pe sogot langit dohot tano on, anggo hatangki na so tupa salpu”. Parbue ni padan i nunga tajalo jala tahangoluhon di pardalanan ni ngolunta on. Asa ganup halak Kristen ingkon do marhatopothon parbue ni padan naung binahen ni Debata. Songon dia ma rumang ni i? Molo boi pe hita hipas sahat tu tingki on ingkon parhatopotonta do i parbue ni padan ni Debata. Molo boi pe hita di tingkion mangula angka ulaon nanilehon ni Tuhan i parhatopotonta ma i parbue ni padan ni Debata. Dohot angka na asing na so boi tabilangi. Sandok malo ma hita manghilalahon huhut manghamauliatehon bagabaga ni Debata naung sahat tu hita. Alai naumarga sian i sude, padan ni Debata tu hita ima naung nilehonna AnakNa Tuhan Jesus Kristus manobus hita sian parhatobanan ni musu nang sian rante ni sibolis. Gabe ndang hamatean salelenglelengna jambar ni ngolunta, alai hangoluan na manongtong. Ido jambar ni angka naporsea di Jesus Kristus hombar tu pandok ni Debata (Joh 3:16). Hinorhon ni hamamate dohot haheheon ni Jesus Kristus i lam arga ma hita di adopan ni Debata. Ndada holan di portibion alai tarlumobi di banua ginjang di inganan napinarade ni Kristus uju manaek ibana tu banua ginjang. Laos ido bagabaga ni Debata sitioponta di ngoluon. Ndang di portibion anggo sambulo ni tondita alai di banua ginjang i do. Ido nahinatindanghon ni apastel Paulus di 1 Kor 15:19 na mandok: “Anggo holan di tano on hita mangkirim di Kristus i, jolma na dumangol do hita sian saluhut” 3. Asa ganup ruas ni huria marhatopothon na tongtong do Debata satia di padan dohot di bagabagana naung nidokna tu hita. Dia bagabaga ni Tuhan i tu hita? Onma bagabaga i: “Di angka ari dohot di tingki i Ahu ma patubuhon di si David sada tumbur hatigoran, Ibana ma manghajongjonghon uhum dohot hatigoran di tano on. Di angka ari i ma dapotan tua Juda marsonangsonang isi ni Jerusalem maringanan, jala on do goarna dohonon ni halak :Jahowa parpintoranta”(Jeremia 33:15-16). Tangkas do ditodo jala dipillit Debata bangso Israel gabe bangso nahinaholonganna. Bangso napinillitna jala punjung sian torop bangso di tano on. Marpadan do Debata tu bangso i na ingkon dapotan pasupasu nasida. Dapotan susu dohot situak ni loba di tano Kanaan nabinagabagahonna i. Atik pe ingkon mangadopi ragam ni angka namasa marhitehite naingkon tarbuangnasida di sada hatiha. Alai di sada ombas na tinontuhon ni Tuhan i malua do nasida muse. Ido umbahen didok di Jesaya 54:7 “Satangkirisap lelengna hutadingkon ho alai papungupunguongku do ho muse marhitehite angka asi ni roha godang” Di pardalanan ni bangso i tangkas do dipatuduhon Debata holong dohot asi ni rohana tu nasida. Uju mardalan di tingki arian dipatuduhon ombun, uju mardalan tingki borngin dipatuduhon tiang api. Ndada holan i, alai disarihon naringkot di nasida marhite sipanganon (manna) sian banua ginjang dohot lote (2 Musa 13:22). 4. Di minggunta sadarion nunga sahat hita tu minggu advent na parjolo. Opat hali hita maradvent andorang so tapestahon pesta parningotan hatutubu ni Tuhan Jesus (Natal). Ganup Advent paingothon hita di haradeonta manomunomu haroro ni Kristus i. Advent lapatanna mangarade diri manang manomunomu di haroro ni Sipalua i. Huhut mangarade diri laho mamestahon ari parningotan di hatutubu ni Tuhan Jesus Kristus. Atik pe di minggu-minggu advent on nunga adong naung patupahon pesta Natal. Alai sada na ringkot botoonta laho patupahon Pesta i ima tau hasangapon jala pujipujian di goar ni Debata Ama Anak dohot Tondi Porbadia nasa pesta natapatupa. Unang holan di hariburon sambing alai sintong ma marpesta Natal. Alani i di minggu adven parjolo on naeng ma taparade rohanta manomunomu haroro ni Sipalua i dibagasan haserepon dohot las ni roha. Aha do tandana hita manomunomu Sipalua i? Ima marhitehite roha dohot pingkiran na ias dohot nahipas. Somalna molo jumpang Advent dohot pesta Natal tontu tamba ma na sipingkiran laho manarihon angka naringkot tu pesta las ni roha i. Pahean ni angka ianakhon, sipatu naimbaru, gugu (uang Natal), binda dohot angka biaya na mardomu tu natal. Asing ni gogo dohot tingki sipasahatonta tu ulaon pesta i isarani latihan dohot marrapot. Alai saluhutna i taetong ma bahagian ni peleanta tu Debata. Alani unang ma holan di pangaradeon parduru sambing natarida alai ingkon dohot ma nang di partondion. Ingkon las rohanta mamestahon hatutubu ni Jesus i jala ingkon tamba haporseaonta. Unang dung salpu pesta Natal gabe tubu parbadaan dohot parsalisian tu angka dongan. Naeng marbadai panitia ala hurang hepeng manutupi pengeluaran? Dao ma angka pangalaho sisongon i atehe. Alai naeng ma tangkas tarida parbue ni advent dohot Natal di hita di jolo ni Debata nang di jolo ni jolma. Jumpang dame dohot las ni roha di angka nasapunguan. Masihaholongan ma unang masihosoman. Barani manalpuhon hasalaan ni dongan jala laos barani manopoti hasalaan nabinahen tu halak na asing. 5. Antong taingot ma namangolu do hita di bagasan padan dohot bagabaga ni Debata. Padan i do jaminan di ngolunta asa unang hita mabiar mangadopi angka hamaolon na masa di ngolu on. Rade do Debata mandongani hita nang di tingki sitaonon, manang di tingki hasusaan nang di tingki las ni roha. Sandok tapangido ma gogo sian Debata asa diurupi hita ganup marsadasada. Diurupi laho mangula angka siulaonta siganup ari. Asa sude nataula i manghorhon las ni roha jala tau pujipujian di Debata. Molo tahaporseai do padan ni Debata di bagasan ngolunta on tontu ingkon pagomgomhononta ma sandok ngolunta tu ibana. Unang be hita lalap holan mangalului arta portibion atik pe ringkot do i. Alai na umarga sian i ima harajaon ni Debata na manongtong i (Mat 6:33). Talehon ma nasa roha dohot gogonta nang pingkiranta laho manghaporseai Debata parholong roha i (5 Musa 6:4-9). Jahowa do parpintoranta, ima sada panindangion ni haporseaonta tu joloan on. Panindangion sisongon i mangapuli hita ganup atik pe sipata ingkon tabolus angka na maol. Alai marhitehite namanghatindanghon Jahowa parpintoranta dipatuduhon i do parsitutuon ni haporseaon laho mangadopi ragam ni na masa di hita. Tarpatupa Debata do saluhut natapangido asal tongtong hita mangolu di bagasan unduk dohot lomo ni roha ni Debata. Amen.\nDiposting oleh Pdt. Pahala J. Simanjuntak, MTh di 12/01/2012 06:21:00 AM 0 komentar\nJamita di Advent I, Minggu 2 Desember 2012Jeremia ...


namasamasai,….. | Amani Partogi\nDitulis pada 26 Oktober, 2009 oleh Hendry Lumban Gaol\nHurang hona do molo iba nian manuhuthon on tu hita, alai molo dongan nampuna suhutan do, iba na umbegesa sampe medep-medep mekkel alani geokna. Dung sidung hami marolah raga, biasa do songon na rileks pangalihon pamatang, markombur ma jo di ula, huhutma masitariparan suhutan, akka bisnis, parkarejoan dohot dia akka na massam. Sahat ma nonang ni dongan tu istilah mananang pandohan sisaonari, ima hata na biasa do nian binege alai molo pangalapationon tung mansai sila begeon.\nMolo didok hata ‘namasa-masa i’ di jakarta on, tung gabe hata na so sidohonon namai di joloni tutur parpattangon, ai lapatanni on, ima portibi ni akka na humurang, akka na hodar. Molo bahasa kasarna ima jolma akka na berprofesi tu ulaon na sosuman.\nDisada tikki, marsuhutan ma natua-tua na baru mulak sian Jakarta tu dongan sahutana di huta. Tutu do nian, ai nunga denggan sude akka ulaon ni pinomparna, boruna, nang akka anakna di Jakarta. Jala tung tabo do diahap ibana ima na ro ibana mangebati anakkonna i di Jakarta. Songon anak na burju akka pinomparni amanta on, diboan do ibana mardalani tu sude inganan na adong di Jakarta, na so hea dope di ida ibana. Diboan tu naribur-ribur i, diboan tu mall, diboan tu kobun binatang, diboan tu ancol, mangaliat-liat mamereng balga ni Jakarta.\n“Beta ma bapa mardalani tu sude inganan na denggan di jakarta on, asa di ida ho jo akka namasa saonari, na so hea diida ho dihuta” ninna anakna siampudan par Bekasi na karejo di pemda i.\nSada na sai diparrohahon ibana, molo lao nasida tu sada inganan, songon tu mall matahari, tu restoran jepang, manang tudia tahe, dang hea anak na on mangalean hepeng laho manggarar, alai holan kartu do diida ibana dilehon anaknai. Tung mansai longang do rohana mida i. “bah tutu, hebat ni namasa on, nga mangan iba butongan, alai dang dibayar, holan kartu do dilehon, namarutang do naeng anakkon? jala molo marutang, ai naditanda halakon do naeng ibana asa dilehon marutang?….manang tudia iba lao di jakarta on, holan kartu on do dilehon, kartu beguaha do naeng on.”\nDungi muse dibereng ibana ma marodor-odor jolma i jonjong di jolo ni poti-poti i, dungi di ida haluar hepeng. “Bah..patut do hape mamora parJakrta on, sopola loja na massi hepeng i, ai holan di pamasuk kartu on, nungnga mullop Hepeng…ueee tabo nai di jakarta on, hape iba di huta, ikon lao do iba tu hamuma, dungi ikkon nijual ma akka boras ni hauma asa adong hepeng….bah tutu….”\nSai marpikkiri ibana, tor dipatorang amanGihon ma, ima nandokna ATM.\nSuang songoni lao manggarar situhoron. Dang tahan be ibana mamerengsa, ala tiap lao nasida dang hea marbayar disukkun ma anakkon na i. Dipatorang anak na i ma tu ibana didok ma “Olo bapa, on nama namasa saonari, goarna kartu debet, manang kartu kredit, jadi aha na tatuhor i, tabayar do i, alai to dipotong ma innon sian tabunganhu na dibang i”.\n” Bah…tutu, hebat ni namasa on, hape iba dihuta, holan marutang gula sakilo do tu lapo ni oppuHumuttal, tor disurathon nasida do,..hebat nai namasa on.”\nDungi laho ma nasida muse tu pusat perbelanjaan na tung mansai timbo, jala naik lift do nasida tu ginjang. Dimula nai, biar do rohani amanta on jala didok ibana ma “Amang, ai boasa ikkon tibbangonna hita?”. Serom otik do anakna naburju on, jala didok ma mangalusi, ” Daong bapa, on ma goarna lift, sikkat ni tangga molo di hitaan, asa unang loja hita, jadi holan kaluar hita annon, nunga be di lantai 7 hita “\n“Bah…hebat ni namasa saonari ateh…” huhut ma sai mallobok-lobok taroktokna na marlift on.\nSuang songoni ma laho tuat na sida sia lantai 7 i, ala pol do lift on, di togihon anakkonna ma ibana mar ekskalator, ima tangga berjalan. Andorang so naek amanta on, dipatorang AmanGihon do tong ahama nandidok na ekskalator on, tamba ma longan ni rohana, hebat nai hape namasa on, sai ima ro pikkiranna.\nAla songon na biar rohana na mar ekskalator on, jala di ida parumaenna NaiGihon do na humitir amanta on, tor ditiop parumaenna on ma ibana, ai lomos rohani parumaenna on mida ibana.\nBolak-pbolak ma bohina, dang sangka na tiopon ni parumaenna on ibana, ai molo dihutana, tung sitokka jala pattang do marsitiopan namar parumaen-simatua. Sai naeng di hoishon tangan ni parumaenna i, ala songon na sukka berengon.\nDipatorang AmaniGihon do ala dibereng boha perubahan ni amongna di na tinio ni niolina tanganna, didok ma “Bapa molo dijakarta on, ai biasa do songoni, marsitiopan i, dang tokka i, na holsoan do rohani parumaenmi mida ho, jala ai dang anakmu tong parumaen mi? boasa pola maila ho bapa? ai nunga be tong songon among pangintubu ni parumaen mon ho, jala dang mardia imbar be dohot simatuakku dirohana, sarupa amongna do ho…”\n“Bah hebat ni namasa-saonari akke….”\nTutu, dung mulak natua-tua on tu huta marsuhutan do ibana tu sude hombar balokna, tarlobi tu laena, hula-hulana, simatua ni anakkonna. Na ro tu jabuna ala dibege nabaru mulak pe tahe nasida sian Jakarta mangebati pahompuna. Tutu, godang do so suhutan ni ibana tu hula-hulana i.\nDidok ma, “Imadah lae, ai lao do hami tusude inganan ni namasa saonari,, nunga huhilala be akka namasa i, nunga huhilala be tabona, lao do tong hami mardalani makkalilingi jakarta, diboan helamuna. Jala sude do hudalani hami, nunga huida be sude akka namasai.” ninna muse. ” Nion ma tongosan ni helamuna, songon pasi timbahomuna.” huhut ma dilean ampolop na bottari. Alai dang dipaboa ibana na dihaol parumaenna i ibana.\nManginongi do turohani ni OppuTogos pandohan ni pamoruonna i, ima apala simatua ni boruna i. Boha naeng tutu namarjakarta on. Nian sian najolo sai ditahi rohana do ro mangebati amanGihon, boru siakkanganna, alai ala nunga marumur ibana, nunga pitupulu taon, jala olo manombo sahitna, lomos do rohana molo lao tu jakarta. Alai saulak on ikkon lao jo au tutu, marnida songon nanidokni simatua ni boruna i.\nTohodo, di oloi helana do pangidoanna, mardomu nasida saripe pe nunga masihol, jala tung mansai las do rohana mida haroro ni natua-tuaon, suang songoni ni akka pahompu tung mnsai las rohana mida oppungna i. Sadari-dua ari, nardomu sibuk amanGihon, dang tor jalol ditogihon natua-tuaon mardalani, ai ikkon paimaonna do ari libur. Jadi anggo na tolu ari on, sai dijabu do pe amantaon, madongani pahoppuna.\nSai manginongi ma dirohani nibana, ai dang tongihonna au mardalani naeng?\nUjungna, disada manogot, andorang soborhat amanGihon tu karejona, di terras ni jabu i, didok amanta on ma tu helana ” Amang hela,…ai dang boanonmu au tu namasa-masai? asa ni ida jala nidai jo namasa-masa i, sai holan dijabu iba dah…..”\nSonggot situtu do rohanu amanGihon mambege pangidoan ni simatua na i…\n“Maksud ni amang???”\n“Imadah, baalissan di ngoluon, ai nga matua iba, jala asa adong suhuttonon tu akka dongan dihuta, boha tutu dai ni marnamasa-masai, nga matua daging, di ujung ni umur on asa niahaphon jo nataboi, boan hamu ma au tusi…\n😉 marudut kodo\nEntri ini ditulis dalam HATA SO PISIK dan di-tag namasamasai oleh Hendry Lumban Gaol. Buat penanda ke permalink.


Minggu Manogot dohot Arian 14 Juli 2019 - Kramat Jati ibadah dan jadwal minggu hkbp kramatjati\nPosted on Juli 13, 2019 Juli 20, 2019 Juli 13, 2019 Juli 20, 2019\nIBADAH MINGGU HKBP KRAMAT JATI – KE IV DUNG TRINITATIS\n“Mangolu Di Bagasan Haunduhon tu Debata /\nHidup Dalam Ketaatan Kepada Allah “\nBuku Ende Huria No.113\nALE TUHAN, AMANAMI\n1. Debata Sitolusada\nAma, Anak, Tondi i.\nNunga montok nasa bada\nNa paholang tondingki\nSian hangoluan i\nNa rade di surgo i\nAi naung sesa do dosangku\nSian asi ni rohaMu.\n2. Sai ingani ma rohangku\nSai parbadiai ma au,\nAsa tong tutu hatangku\nUnang be margabus au\nSasude na roa pe\nTanggal sian au muse;\nHo dipuji o Tuhanku\nHata dohot pambaenanku.\n4. Rarat baen harajaonMu\nTu sandok portibi on\nSai pabinsar ma sondangMu\nTu sude di tano on.\nNasa na nilinggom ni\nHamatean i dope\nTogu ma tu hatorangan\nasa dapot hasonangan.\n1. Hata ni Jahowa\nSipadame jolma Hangoluan i\nHalalas ni roha\nPaluahon na porsea\nSian nasa jea.\n6. Jesus sai tangihon\nSai asi rohaM\nAsa lao tu surgo\nAu tu banuaM\nUnang so tu Ho au ro\nI pe molo tos hosangku\nTiur baen dalanku.\nPatik, PODA, 1 : 7\n1:7 * Biar mida Jahowa do parmulaan ni parbinotoan, alai anggo halak na oto manoisi hapistaran dohot pangajaran.\nBuku Ende Huria No.161\n1. Tangihon anggukanggukkon\nAsi rohaM Jahowa\nMansai tarponjot rohangkon\nDibaen godang ni dosa\nTung sura dibaloshon Ho\nLuhut na sala dompak Ho\nTung ise tartahansa.\n2. Ai holan asiasiMi\nIndada pambaenannami i\nTung pe marhasurungan\nSipuji diri talu do\nIngkon mabiar mida Ho.\n1. Sonang di lambung Jesus\nSonang na ro tusi\nUnang be ho mabiar\nLao mandapothon i\nTongtong dijouhon Jesus\nJala haposi Au\n3. Jesus haholonganku\nNdang be huhabiari\nAngka pangago i\nAi diramoti Jesus\nAu hinophopNa i.\nMarkus : 12 : 13 – 27\n12:26 Alai anggo taringot tu haheheon ni angka na mate, ndang dung dijaha hamu ulaning di surat ni si Musa (binduna: Ramba na sampulguk) na nidok ni Debata tu ibana: “Ahu do Debata ni si Abraham, Debata ni si Isak jala Debata ni si Jakkob”?\nBuku Ende Huria No.399.\nUNANG TARLALAP DI HATA.\n1. Unang tarlalap di hata,\ntulus sigop jambarmi.\nNdang dapot ho hasonangan.\nMolo godang sabatmi.\nI pe tostos i luhutna,\nna manggugai rohami.\nArta na godang, nang sangap,\nSabat na jorbut do i.\nUnang tarlalap di hata,\nNdang dapot ho hasonangan molo godang sabatmi.\n2. Unang lilian di dalan,\ntuju tongtong surgo i,\nUnang bonsa rohamuna,\npos rohamu lao tusi,\nUnang lilian di dalan,\ntuju tongtong surgoi I,\nAi naung rade do inganan,\ndibaen Tuhanta disi.\nBuku Ende Huria No. 691\nHupasahat ma tu Jesus\n1. Hupasahat ma tu Jesus\nRoha nang pambaenanku\n2. Pangkeonku ma tanganku,\nmangula lomoNa I,\nLangka nang simanjojakku\n3. Nang pamereng ni matangku,\nSoara ni pamanganku,\nmamuji goarNa i.\n4. Dung huida Tuhan Jesus,\nLohot rohangki tu Jesus,\n5. Tarhalomong do rohangku\ndipandok ni Tuhanku,\nAle-ale ni Tuhanku,\nau di goar Jesus i.\n6. Mauliate ma rohangku,\nala au hinophopMi,\nPujionku ma goarMu,\nEster 5 : 1- 8\n1. Las rohangku situtu\nmida Jesus na lulu.\nai Ibana paluahon.\nJolma manisia i\n2. Las rohangku situtu\nmida Jesus na burju.\nDi au na dihamagoan.\nTung saluhut dosangki\ndo disesa Jesus i.\n3. Las rohangku situtu\nai parjambar au tutu.\nDi na denggan sasudena\nPinarbaga ni Debata\nDi sude na burju i\nMangihuthon Jesus i.\nMinggu SKM, IBADAH UMUM, HKBP Kramat Jati\nDAFTAR LIRIK LAGU-LAGU PUJIAN


Boasa Jesus Mate?\nSIULASON NI MAJALAH ON Tutu do i Masa?\nSIULASON NI MAJALAH ON Boasa Jesus Marsitaonon jala Mate?\nPorlu do Halak Kristen Marsomba di Inganan na Badia?\nIhuthon ma Sipasingot na Boi Paluahon Hamu!\nBindu dohot Ayat di Bibel—Ise do na Mambahen?\nIse do Sibolis?\nJoujou Paboahon | No. 2 2016\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Bassa (Kamerun) Batak (Karo) Batak (Toba) Bengali Bikol Bolanda Boulou Bulgar Cakchikuel Cebuano Cheska Chichewa Chitonga Chitumbuka Chiyao Chokwe Chol Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Efik Esti Ewe Farsi Fiji Fon Ga Garifuna Georgia Greenland Guarani Gujarati Gun Hausa Heber Hiligaynon Hindi Hiri Motu Hmong (White) Iban Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Kannada Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Kreol Mauritius Kreol Seychelles Krio Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lamba Lhukonzo Lingala Lituavi Luganda Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Marati Maya Mazatec (Huautla) Melayu Mixe Mizo Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele Ndebele (Zimbabwe) Ndonga Ngabere Ngangela Nias Norwegia Nyaneka Nyungwe Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin (Kamerun) Pijin Pulopulo Solomon Polski Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rumania Rundi Runyankore Rusia Samoa Sango Saramaccan Sena Sepedi Serbia Serbia (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turki Tuvalu Twi Tzeltal Tzotzil Ukraina Umbundu Urhobo Uruund Venda Vietnam Waray-Waray Wayuunaiki Xhosa Yoruba Yunani Zande Zapotec (Isthmus) Zulu\nSIULASON NI MAJALAH ON\nBoasa Jesus Marsitaonon jala Mate?\n”Bongot dosa i tu portibi on marhite sian sada halak [si Adam] jala marhitehite dosa i ro hamatean.”—Rom 5:12\nAha do alusmu molo adong na manungkun tu hamu, ”Olo do hamu mangolu salelengna?” Torop halak mandok olo do nasida, alai ndang na tarpatupa i. Songon na didok ni nasida, ingkon mate do jolma na mangolu.\nAha muse do alusmu molo adong na manungkun tu hamu, ”Lomo do roham mate?” Tontu, ndang lomo rohanta mate. Aha do na pinatudu ni on? On patuduhon nang pe marsitaonon, lomo do rohanta mangolu. Songon na dipaboa di Bibel, lomo do rohanta tongtong mangolu, alana nunga disuanhon Debata hian taringot i di roha ni jolma tingki ditompa. Dipatorang do di Bibel, ”ditompahon do huhut roha hangoluan salelenglelengna tu bagasan rohanasida”.—Parjamita 3:11.\nAlai, ndang adong jolma na mangolu salelengna. Antong, aha do parsoalanna? Boi do Debata padengganhon parsoalan on? Alus ni Bibel paposhon rohanta. Alus ni sungkunsungkun on domu tu hatorangan boasa Jesus ingkon marsitaonon jala mate.\nAHA DO PARSOALANNA?\nBindu na parjolo sahat tu bindu na patoluhon di buku 1 Musa, patorangkon molo Debata manompa si Adam dohot si Hawa asa boi mangolu salelengna. Jala dipaboa do songon dia nasida asa boi tongtong mangolu. Dipatorang do muse nasida ndang mangoloi Debata, ujungna ndang boi be mangolu salelengna. Ndang pola ganjang dipatorang taringot on. Alani i, pigapiga halak mandok, on holan turiturian. Alai, buku 1 Musa, songon Buku Injil, tangkas jala tingkos do patorangkon taringot on. *\nAla ndang mangoloi si Adam, aha do pangkorhonna tu hita? Bibel patorangkon, ”Bongot dosa i tu portibi on marhite sian sada halak [si Adam] jala marhitehite dosa i ro hamatean, songon i sahat hamatean i tu saluhut jolma, ala sude nasida mardosa.” (Rom 5:12) Ala ndang mangoloi Debata, gabe mardosa ma si Adam. Ndang dapotna be hangoluan salelengna, jala mate ma ibana. Ala pinompar ni si Adam do hita, adong ma dosa teanteanan di hita. Gabe marsahit ma hita, matua, jala mate. Hatorangan taringot on dos tu pangantusion ilmu pengetahuan na patorangkon, parange ni natuatua turun tu ianakhonna. Alai, adong do na diulahon Debata laho padengganhon on?\nNA DIULAHON DEBATA\nDibahen Debata do isara asa mangolu hita salelengna. Songon dia do Debata paradehon i?\nRom 6:23 paboahon, ”Upa tinuhor ni dosa do hamatean.” Lapatanna, dosa parohon hamatean. Si Adam mate ala mardosa. Songon si Adam, nunga mardosa hita, alani i tajalo ma upa tinuhor ni dosa, i ma hamatean. Alai, ndang sala di hita on. Alana, sian mulai tubu nunga mardosa hita. Alani holongNa, dilehon Debata ma AnakNa, i ma Jesus, laho pasohon pangkorhon ni dosa. Songon dia do on boi masa?\nHamatean ni Jesus mamungka dalan tu hangoluan salelengna\nSi Adam, jolma na so mardosa. Ala ndang mangoloi Debata, gabe mardosa jala mate ma ibana. Alani i, porlu ma adong halak na so mardosa na boi paluahon hita sian pangkorhon ni dosa. Bibel patorangkon, ”Marhite sian hatoison ni sada jolma gabe torop tardapot mardosa, songon i ma marhite sian pangoloion ni na Sada i gabe torop dipintori.” (Rom 5:19) Jesus do ”na Sada i”. Ditadingkon ibana do surgo, gabe jolma na so mardosa *, jala mate humongkop hita. Gabe boi ma hita maraleale tu Debata jala mangolu salelengna.\nBoasa ingkon mate Jesus laho pasaehon parsoalan on? Na so adong do huaso ni Debata mambahen pinompar ni si Adam mangolu salelengna? Boi do tarpatupa Debata i. Alai, nunga dibahen Ibana uhum, upa tinuhor ni dosa do hamatean. Ndang boi be diganti uhum i. On ma ojahan ni hatigoran.—Psalmen 37:28.\nMolo ndang diihuthon Debata hatigoranNa, ra sungkunsungkun do roha ni halak taringot ulaon ni Debata di situasi na asing. Umpamana, dipatudu Debata do hatigoran tingki manontuhon ise pinompar ni si Adam na mandapot hangoluan salelengna? Boi do Ibana manggohi sude janjiNa? Ala dipatudu Debata do hatigoran laho paluahon hita, pos ma rohanta, sintong do sude ulaon ni Debata.\nMarhite tobusan ni Jesus, dibahen Debata ma dalan tu hita asa mandapot hangoluan salelengna di Paradeiso di tano on. Parrohahon ma hata ni Jesus na disurat di Johannes 3:16, ”Songon on do holong ni roha ni Debata di portibi on, pola do Anakna na sasada i dilehon, asa unang mago ganup na porsea di Ibana, asa hangoluan na salelenglelengna di ibana.” Hamatean ni Jesus ndang holan patuduhon hatigoran ni Debata, alai patuduhon holongNa na mansai balga tu jolma.\nAlai, boasa Jesus ingkon marsitaonon jala mate songon na disurat di Buku Injil? Molo tongtong Jesus marsihohot nang pe marsitaonon, Jesus patuduhon sala do hata ni Sibolis na mandokkon ndang adong jolma na marsihohot tu Debata molo marsitaonon. (Job 2:4, 5) Songon na toho do hata ni Sibolis i tingki dibahen ibana si Adam na so mardosa hian, madabu tu dosa. Alai Jesus, jolma na so mardosa, tongtong marsihohot nang pe marsitaonon. (1 Korint 15:45) On patuduhon, boi do si Adam mangoloi Debata molo olo ibana mangulahon i. Ala tongtong marsihohot nang pe marsitaonon, dilehon Jesus ma sitiruon tu hita. (1 Petrus 2:21) Dipasupasu Debata ma Jesus, jala dilehon hangoluan na manongtong di surgo.\nLABANA TU HITA\nTutu do masa hamatean ni Jesus. On ma na mambahen hita boi mangolu salelengna. Olo do hamu mangolu salelengna? Jesus paboahon aha na porlu taulahon asa mandapot i. Ibana mandok, ”Alai na mananda Ho, Debata na sasada i, na sintong i, dohot Jesus Kristus na sinurum, i do hangoluan na salelenglelengna.”—Johannes 17:3.\nLas do roha ni na pabinsarhon majalah on manogihon hamu marsiajar taringot Jahowa, Debata na sintong, dohot taringot AnakNa, Jesus Kristus. Las do roha ni Sitindangi Ni Jahowa na adong di luatmu laho mangurupi hamu. Boi do muse idaonmu gumodang hatorangan di situs Webnami, www.jw.org/bbc.\n^ par. 8 Ida ma ”Kejadian sebagai Buku Sejarah” di Pemahaman Alkitab,” halaman 1203, na dipabinsar ni Sitindangi Ni Jahowa. Boi do hamu manjaha buku on di www.jw.org/id di bagian PUBLIKASI › PERPUSTAKAAN ONLINE.\n^ par. 13 Marhite tanda halongangan, dipapinda Debata ma hangoluan ni AnakNa sian surgo tu bortian ni si Maria. Jala diondingi tondi parbadia do Jesus asa unang mardosa songon si Maria.—Lukas 1:31, 35.\n”Ula Hamu ma i”\nDi borngin andorang so mate Jesus, marpungu ma ibana dohot siseanna mangulahon Borngin Parningotan hamamatena. Didok ma tu nasida, ”Ula hamu ma i, bahen parningotan di Ahu!” (Lukas 22:19) Ganup taon, Sitindangi Ni Jahowa di liat portibi on marpungu mangulahon parenta ni Jesus on. Di taon naung salpu, 19.862.783 halak ro tu ulaon on.\nDi taon on, Borngin Parningotan hamamate ni Jesus diulahon ari Rabu, 23 Maret, dung bonom mataniari. Las rohanami manggokkon hamu, keluargamu, dohot alealemu laho manangihon jamita sian Bibel. Dipatorang ma disi boasa ringkot hamatean ni Jesus jala aha labana tu hita. Ulaon on ndang manggarar; ndang adong durungdurung. Sungkun ma Sitindangi Ni Jahowa di luatmu taringot tingki dohot ingananna. Manang, ida ma situs Webnami, www.jw.org/bbc.\nPabadiahon Ari Hamamate ni Jesus\nLas rohanami manggokkon hamu asa ro tu ulaon on. Disi, botoonmu ma songon dia hangoluan dohot hamatean ni Jesus marlaba tu hamu.\nSilehonlehon ni Debata na Ummarga i ma Tobusan\nAha do tobusan i? Songon dia hita boi mandapot laba sian tobusan?\nText Sipilliton unduhan buku digital\nNo. 2 2016 | Boasa Jesus Marsitaonon jala Mate?\nJOUJOU PABOAHON No. 2 2016 | Boasa Jesus Marsitaonon jala Mate?